GA Iris Oifigiúil an Aontais Eorpaigh 1

RIALACHÁN (AE) Uimh. 575/2013 Ó PHARLAIMINT NA hEORPA AGUS ÓN gCOMHAIRLE

an 26 Meitheamh 2013

maidir le ceanglais stuamachta i gcomhair institiúidí creidmheasa agus gnólachtaí infheistíochta, agus lena leasaítear Rialachán (AE) Uimh. 648/2012

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ón mBanc Ceannais Eorpach (1),

Ag féachaint don tuairim ó Choiste Eacnamaíoch agus Sóisialta na hEorpa (2),

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Sa dearbhú a rinne an Grúpa G-20 an 2 Aibreán 2009 maidir le Neartú an Chórais Airgeadais, iarradh go ndéanfaí iarrachtaí comhsheasmhacha idirnáisiúnta a mbeadh sé d'aidhm acu trédhearcacht, cuntasacht agus rialáil a neartú, trí fheabhas a chur ar mhéid agus ar cháilíocht an chaipitil atá sa chóras baincéireachta nuair a bheifí cinnte go mbeadh téarnamh eacnamaíoch ann. Iarradh sa dearbhú sin freisin go dtabharfaí isteach beart forlíontach nach mbeadh bunaithe ar priacal chun teorainn a chur le fás luamhánaithe sa chóras baincéireachta, agus creat a fhorbairt i gcomhair maolán leachtachta níos treise. Mar fhreagra ar an sainordú a thug an G-20, i Meán Fómhair 2009 rinne Grúpa na nGobharnóirí Banc Ceannais agus na gCeann Maoirseachta (GHOS) comhaontú faoi roinnt beart chun rialáil na hearnála baincéireachta a neartú. Thacaigh ceannairí an Ghrúpa G-20 leis na bearta sin ag a gcruinniú mullaigh in Pittsburg an 24-25 Meán Fómhair 2009 agus leagadh amach iad go mionchruinn i Nollaig 2009. I mí Iúil agus i mí Mheán Fómhair 2010, d'eisigh GHOS dhá fhógra bhreise maidir le ceapadh agus le calabrú na mbeart nua sin, agus i mí na Nollag 2010, d'fhoilsigh Coiste Basel um Maoirseacht ar Bhaincéireacht (CBMB) na bearta deiridh, a dtugtar creat Basel III orthu anois.

(2) Faoi chathaoirleacht Jacques de Larosière, d'iarr an Grúpa Ardleibhéil um Maoirseacht Airgeadais san AE (grúpa "de Larosière") ar an Aontas rialáil níos comhchuibhithe airgeadais a fhorbairt. I gcomhthéacs an chreata maoirseachta Eorpaigh a bheidh ann amach anseo, leag an Chomhairle Eorpach an 18 agus an 19 Meitheamh 2009 béim ar an ngá atá le ‘Leabhar Rialacha Aonair Eorpach‧ a bhunú a bhainfeadh le gach institiúid chreidmheasa agus gnólacht infheistíochta sa mhargadh inmheánach.

(3) Mar a luaitear i dtuarascáil ghrúpa de Larosière an 25 Feabhra 2009 (tuarascáil "de Larosière"), "ba cheart go mbeadh Ballstát in ann bearta náisiúnta rialála níos déine a ghlacadh, a mheastar gur bearta iomchuí ar bhonn intíre iad chun cobhsaíocht airgeadais a chosaint, fad a urramaítear prionsabail an mhargaidh inmheánaigh agus na croíchaighdeáin íosta a comhaontaíodh".

(4) Rinneadh leasuithe suntasacha roinnt uaireanta ar Threoir 2006/48/CE ó Pharlaimint na hEorpa agus ón gComhairle an 14 Meitheamh 2006 a bhaineann le gnó institiúide chreidmheasa a thosú agus a shaothrú (3) agus ar Threoir 2006/49/CE ó Pharlaimint na hEorpa agus ón gComhairle an 14 Meitheamh 2006 maidir le leordhóthanacht caipitil gnólachtaí infheistíochta agus institiúidí creidmheasa (4). Tá cuid mhaith d'fhorálacha Threoir 2006/48/CE agus Threoir 2006/49/CE infheidhme maidir le hinstitiúidí creidmheasa agus gnólachtaí infheistíochta araon. Ar mhaithe le soiléireacht, agus d'fhonn na forálacha sin a chur i bhfeidhm go comhleanúnach, ba cheart iad a chumasc le chéile i ngníomhartha nua reachtacha atá infheidhme maidir le hinstitiúidí creidmheasa agus gnólachtaí infheistíochta araon,eadhon an Rialachán seo agus Treoir 2013/36/ AE ó Pharlaimint na hEorpa agus ón gComhairle an (5). Ar mhaithe le hinrochtaineacht, ba cheart cuid dhílis de Threoir 2013/36/AE agus den Rialachán seo a dhéanamh de na forálacha sna hIarscríbhinní a ghabhann le Treoir 2006/48/CE agus le Treoir 2006/49/CE.

(5) Ba cheart go gcruthódh an Rialachán seo agus Treoir 2013/36/ AE, le chéile,an creat dlí lena rialófar rochtain ar an ngníomhaíocht, an creat maoirseachta agus na rialacha stuamachta d'institiúidícreidmheasa agus do ghnólachtaí infheistíochta (dá ngairtear "institiúidí" le chéile). Dá bhrí sin, ba cheart an Rialachán seo a léamh in éineacht leis an Treoir sin.

(6) Maidir le Treoir 2013/36/AE, atá bunaithe ar Airteagal 53 (1) sa Chonradh ar Fheidhmiú an Aontais Eorpaigh (CFAE), ba cheart a bheith ann, inter alia, na forálacha a bhaineann le rochtain ar ghníomhaíocht institiúidí, na rialacha mionsonraithe maidir lena rialachas, agus a gcreat maoirseachta, amhail forálacha lena rialaítear údarú an ghnó, éadáil sealúchas incháilithe, feidhmiú saoirse bunaíochta agus saoirse seirbhísí a sholáthar, cumhachtaí údaráis inniúla an Bhallstáit baile agus an Bhallstáit aíochta ina leith sin, agus na forálacha lena rialaítear an caipiteal tosaigh agus athbhreithniú maoirseachta ar na hinstitiúidí.

(7) Ba cheart a bheith sa Rialachán seo, inter alia, na ceanglais stuamachta i gcomhair institiúidí a bhfuil baint acu le feidhmiú margaí baincéireachta agus sheirbhísí airgeadais, agus leo sin amháin, agus a bhfuil sé d'aidhm acu cobhsaíocht airgeadais oibreoirí na margaí sin a áirithiú agus leibhéal ard cosanta a sholáthar d'infheisteoirí agus do thaisceoirí. Tá sé d'aidhm ag an Rialachán seo cur le dea-fheidhmiú an mhargaidh inmheánaigh ar bhealach cinntitheach agus ba cheart, dá bhrí sin, é a bhunú ar fhorálacha Airteagal 114 CFAE, arna léiriú i gcomhréir le cásdlí comhsheasmhach Chúirt Bhreithiúnais an Aontais Eorpaigh.

(8) Bíodh is go bhfuil méid áirithe comhchuibhithe déanta le Treoir 2006/48/CE agus le Treoir 2006/49/CE ar rialacha na mBallstát i réimse na maoirseachta stuamachta, tá roinnt mhaith roghanna agus deiseanna iontu do na Ballstáit chun rialacha níos déine a chur i bhfeidhm ná iad siúd atá leagtha síos leis na Treoracha sin. Cothaíonn sé sin dibhéirseachtaí idir na rialacha náisiúnta, agus d'fhéadfaí leo sin cur isteach go háirithe ar sholáthar seirbhísí trasteorann agus ar shaoirse bunaíochta agus d'fhéadfaí bacainní a chur leis sin ar dhea-fheidhmiú an mhargaidh inmheánaigh.

(9) Ar chúiseanna deimhneachta dlíthiúil agus mar gheall ar an ngá go mbeidh cothrom na féinne laistigh den Aontas, is príomheilimint le haghaidh fheidhmiú an mhargaidh inmheánaigh é tacar aonair rialachán le haghaidh rannpháirtithe ar fad an mhargaidh. D'fhonn saobhadh ar an margadh agus arbatráiste rialála a sheachaint, ba cheart go n-áiritheofaí le leis na híoscheanglais stuamachta, dá bhrí sin, comhchuibhiú uasta. Mar thoradh air sin, tá na tréimhsí idirthréimhseacha dá bhforáiltear sa Rialachán seo ríthábhachtach le haghaidh dea-chur chun feidhme an Rialacháin sin agus chun neamhchinnteacht a sheachaint do na margaí.

(10) Ag féachaint d'obair Ghrúpa Cur Chun Feidhme Caighdeán CBMB ó thaobh faireachán agus athbhreithniú a dhéanamh ar chur chun feidhme chreata Basel III ag na tíortha is comhaltaí iad, ba cheart go gcuirfeadh an Coimisiún tuarascálacha chun dáta ar fáil ar bhonn leanúnach, agus ar a laghad tar éis fhoilsiú gach Tuarascála ar Dhul Chun Cinn, agCBMB, maidir le cur chun feidhme agus glacadh intíre an chreata Basel III i mórdhlínsí eile, lena n-áirítear measúnú ar chomhsheasmhacht reachtaíocht nó rialacháin tíortha eile leis an íoschaighdeán idirnáisiúnta, d'fhonn difríochtaí a aithint lena bhféadfaí imní faoi chothrom na féinne a ardú.

(11) D'fhonn deireadh a chur leis na baic ar thrádáil agus le saobhadh ar iomaíochas de thoradh dlíthe náisiúnta a bheith dibhéirseach agus ionas nach dtiocfaidh na nithe sin chun cinn an athuair, tá sé riachtanach Rialachán a ghlacadh lena mbunófar rialacha aonfhoirmeacha is infheidhme i ngach Ballstát.

(12) Dá ndéanfaí ceanglais stuamachta a mhúnlú i bhfoirm rialacháin d'áiritheofaí go mbeadh na ceanglais sin infheidhme go díreach. D'áiritheodh sé sin go mbeadh dálaí aonfhoirmeacha ag cách trí chosc a chur ar cheanglais dhibhéirseacha náisiúnta de thoradh ar Ttreoir a thrasuí. Leanfadh gach institiúid na rialacha céanna ar fud an Aontais de thoradh an Rialacháin seo, rud a chothódh muinín i leith cobhsaíochta institiúidí, go mór mór in aimsir struis freisin. Lena chois sin laghdódh rialachán castacht rialála agus na costais chomhlíonta a sheasann gnólachtaí, go mór mór i gcás institiúidí atá ag feidhmiú ar bhonn trasteorann, agus chabhródh sé le deireadh a chur le saobhadh iomaíochta. I ndáil le tréithe ar leith na margaí maoine dochorraithe arb é is príomhthréithe iontu forbairtí eacnamaíocha agus difríochtaí dlínse a bhaineann go sonrach le Ballstát, réigiún nó ceantar áitiúil, ba cheart go mbeadh cead ag na húdaráis inniúla meáchain priacail níos airde a leagan síos nó critéir níos déine a chur i bhfeidhm a bheadh bunaithe ar an taithí atá acu ar chásanna mainneachtana agus ar fhorbairtí a mheastar a tharlóidh sa mhargadh maidir le risíochtaí arna n-urrú le morgáistí ar mhaoin dhochorraithe i limistéir áirithe.

(13) I réimsí nach gcumhdaítear leis an Rialachán seo, amhail soláthar dinimiciúil, forálacha maidir le scéimeanna náisiúnta bannaí faoi chumhdach nach mbaineann le láimhseáil bannaí faoi chumhdach faoi na rialacha arna mbunú leis an Rialachán seo, fáil agus seilbh rannpháirtíochtaí san earnáil airgeadais agus san earnáil neamhairgeadais araon chun críocha nach mbaineann le ceanglais stuamachta atá sonraithe sa Rialachán seo, ba cheart go mbeadh na húdaráis inniúla nó na Ballstáit in ann rialacha náisiúnta a fhorchur, ar an gcoinníoll nach bhfuil siad ar neamhréir leis an Rialachán seo.

(14) Ba iad leabhar rialacha aonair agus creat Eorpach le haghaidh maoirseachta macrastuamachta, i gcás inar díríodh leis an dá ghné sin arna gcomhcheangal le chéile ar an gcobhsaíocht airgeadais a áirithiú, na moltaí ba thábhachtaí a cuireadh chun cinn i dtuarascáil de Larosière agus a cuireadh chun feidhme ina dhiaidh sin san Aontas. Áirithítear creat rialála stóinseach agus aonfhoirmeach leis an leabhar rialacha aonair lena n-éascaítear an feidhmiú an mhargaidh inmheánaigh agus lena gcuirtear cosc ar dheiseanna arbatráiste rialála. Sa mhargadh inmheánach le haghaidh seirbhísí airgeadais, d'fhéadfadh priacail macrastuamachta, áfach, a bheith éagsúil ar roinnt bealaí agus d'fhéadfadh go mbeadh réimse sonraíochtaí náisiúnta ag gabháil leo arb é an toradh atá orthu go bhféadfadh éagsúlachtaí a bheith ann mar shampla i ndáil le struchtúr agus méid earnáil na baincéireachta i gcomparáid leis an ngeilleagar níos leithne agus leis an timthriall creidmheasa.

(15) Áiríodh roinnt uirlísí chun priacail macrastuamachta agus shistéamacha a chosc agus a mhaolú sa Rialachán sin agus i dTreoir 2013/36/AE lena n-áirithítear solúbthacht agus lena n-áirithítear ag an am céanna go mbeidh an úsáid a mbainfear as na huirlisí sin faoi réir rialaithe iomchuí chun nach ndéanfar dochar d'fheidhmiú an mhargaidh inmheánaigh agus lena n-áirithítear ag am céanna go mbeidh an úsáid a bhainfear as uirlísí mar sin trédhearcach agus comhsheasmhach.

(16) Lasmuigh den uirlis mhaolánach maidir le priacal sistéamach, mar a áirítear i dTreoir 2013/36/AE, i gcás ina mbaineann priacail macrastuamachta nó sistéamacha le Ballstát, ba cheart go mbeadh deis ag údaráis inniúla nó údaráis ainmnithe an Bhallstáit ábhartha aghaidh a thabhairt ar na priacail sin trí bhearta macrastuamachta náisiúnta áirithe sonracha, i gcás ina measfar go mbeadh sin níos éifeachtaí chun dul i ngleic leis na priacail sin. Ba cheart go mbeadh an deis ag an mBord Eorpach um Riosca Sistéamach)("BERS") a bunaíodh le Rialachán (AE) Uimh. 1092/2010 ó Pharlaimint na hEorpa agus ón gComhairle an 24 Samhain 2010 (6) agus ag an Údarás Maoirseachta Eorpach (An tÚdarás Baincéireachta Eorpach ("ÚBE") arna bhunú le Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Samhain 2010 (7) a dtuairimí a thabhairt faoi cibé an gcomhlíontar na coinníollacha do bhearta macrastuamachta náisiúnta den chineál sin agus ba cheart go mbeadh sásra Aontais ann chun cosc a chur ar bhearta náisiúnta dul ar aghaidh, nuair atá fianaise láidir ann nach bhfuil na coinníollacha ábhartha comhlíonta. Cé go mbunaítear leis an Rialachán seo rialacha aonfhoirmeacha micreastuamachta le haghaidh institiúidí, tá ról tosaigh ag na Ballstát i gcónaí i bhformhaoirseacht stuamachta mar gheall ar an saineolas atá acu agus na freagrachtaí atá orthu faoi láthair i ndáil le cobhsaíocht airgeadais. Sa chás ar leith sin, ó tharla go n-áirítear sa chinneadh chun aon bheart macrastuamachta náisiúnta measúnuithe áirithe i ndáil le priacail a bhféadfaí dochar a dhéanamh do chás maicreacnamaíoch, fioscach agus buiséadach an Bhallstáit ábhartha sa deireadh, tá sé riachtanach go dtabharfar de chumhacht don Chomhairle na bearta macrastuamachta náisiúnta atá beartaithe a dhiúltú i gcomhréir le hAirteagal 291 CFAE, ag gníomhú dó ar thogra ón gCoimisiún.

(17) I gcás inar chuir an Coimisiún togra faoi bhráid na Comhairle chun na bearta náisiúnta macrastuamachta a dhiúltú, ba cheart go ndéanfadh an Chomhairle scrúdú ar an togra sin gan mhoill agus a chinneadh na bearta náisiúnta sin a dhiúltú nó gan iad a dhiúltú. D'fhéadfaí vótáil a chaitheamh i gcomhréir le Rialacha Nós Imeachta na Comhairle (8) ar iarratas ó Bhallstát nó ón gCoimisiún. I gcomhréir le hAirteagal 296 CFAE, ba cheart go luafadh an Chomhairle na cúiseanna lena cinneadh i ndáil leis na coinníollacha a leagtar síos sa Rialachán seo le go ndéanfadh sí idirghabháil. Nuair a chuirtear san áireamh a thábhachtaí atá an priacal macrastuamachta agus an priacal sistéamach do mhargadh airgeadais an Bhallstáit lena mbaineann agus, dá bhrí sin, an gá le freagairt thapa, tá sé tábhachtach go socrófar gur mí amháin an spriocam le haghaidh cinnidh den sórt sin ón gComhairle. Má chinneann an Chomhairle, tar éis di mionscrúdú a dhéanamh ar an togra ón gCoimisiún chun na bearta náisiúnta a beartaíodh a dhiúltú, nár comhlíonadh na coinníollacha a leagtar síos sa Rialachán seo chun na bearta náisiúnta a chomhlíonadh, ba cheart go soláthródh sí na cúiseanna i gcónaí ar bhealach soiléir, gan débhrí.

(18) Go dtí go ndéanfar comhchuibhiú ar na ceanglais leachtachta sa bhliain 2015 agus go dtí go ndéanfar an cóimheas luamhánaithe a chomhchuibhiú sa bhliain 2018, ba cheart go bhféadfadh Ballstáit cibé bearta a chur i bhfeidhm a mheasann siad is iomchuí, lena n-áirítear trí bhearta lena ndéantar priacal macrastuamachta nó sistéamach a mhaolú i mBallstát sonrach.

(19) Ba cheart go bhféadfaí maoláin priacal sistéamaigh nó bearta aonair a dhéanfaidh na Ballstáit chun aghaidh a thabhairt ar na priacail sistéamacha a bhaineann leis na Ballstáit sin a chur i bhfeidhm ar an earnáil bhaincéireachta i gcoitinne nó ar fhothacar amháin den earnáil nó níos mó ná fothacar amháin di, a mhéid a bhaineann le hinstitiúidí a bhfuil próifílí priacal comhchosúla acu ina ngníomhaíochtaí gnó, nó go bhféadfaí iad a chur i bhfeidhm ar risíochtaí ar cheann amháin de na hearnálacha eacnamaíocha nó geografacha baile nó ar roinnt díobh ar fud na hearnála baincéireachta.

(20) Má shainaithníonn údaráis ainmnithe dhá Bhallstát nó níos mó na hathruithe céanna maidir le déine an phriacail shistéamaigh nó an phriacail mhacrastuamachta ar priacal é don chobhsaíocht airgeadais ar an leibhéal náisiúnta i ngach Ballstát a mheasann na húdaráis ainmnithe go dtabharfaí aghaidh orthu ar bhealach níos fearr trí bhearta náisiúnta, féadfaidh na Ballstáit fógra comhpháirteach a thabhairt don Chomhairle, don Choimisiún, don Bhord Eorpach um Riosca Sistéamach (BERS) agus don Údarás Baincéireachta Eorpach (an ÚBE). Tabharfaidh siad an fhianaise ábhartha don Chomhairle, don Choimisiún, do BERS agus don ÚBE agus fógra á thabhairt acu dóibh, agus tabharfaidh siad údar maith maidir leis an bhfógra comhpháirteach.

(21) Ba cheart, ina theannta sin, godtabharfaí de chumhacht don Choimisiún gníomh tarmligthe a ghlacadh lena ndéantarardú sealadach ar leibhéal cheanglais cistí dílse, priacal, ar cheanglais maidir le risíochtaí móra agus maidir le nochtadh poiblí a ghlacadh. Ba cheart go mbeadh na forálacha sin infheidhme go ceann tréimhse bliana, ach amháin má dhéanann Parlaimint na hEorpa nó an Chomhairle agóid in aghaidh an ghnímh tharmligthe laistigh de thréimhse trí mhí. Ba cheart go luafadh an Coimisiún na cúiseanna atá le húsáid a bhaint as nós imeachta den sórt sin. Níor cheart go mbeadh sé de chumhacht ag an gCoimisiún ceanglais níos déine stuamachta a fhorchur ach amháin maidir le risíochtaí a eascraíonn as forbairtí margaidh san Aontas nó a eascraíonn as forbairtí margaidh lasmuigh den Aontas a dhéanfaidh difear do na Ballstáit uile.

(22) Tá údar le hathbhreithniú ar na rialacha macrastuamachta chun go measfaidh an Coimisiún, i measc nithe eile, an bhfuil na huirlisí macrastuamachta atá sa Rialachán seo nó i dTreoir 2013/36/AE éifeachtach, éifeachtúil agus trédhearcach, an ceart go mbeartófar ionstraimí nua, an iomchuí an cumhdach agus an méid forluí a d'fhéadfadh a bheith ann leis na huirlisí macrastuamachta chun díriú ar phriacail chomhchosúla sa Rialachán nó i dTreoir 2013/36/AE agus measfar freisin an chaoi ina n-idirghníomhaíonn na caighdeáin chomhaontuithe idirnáisiúnta d'institiúidí a bhfuil tábhacht shistéamachag gabháil leo leisan Rialachán seo nó le Treoir 2013/36/AE.

(23) I gcás ina nglacann na Ballstáit le treoirlínte a bhfuil raon feidhme ginearálta acu, go háirithe i réimsí ina bhfuil an Coimisiún ag feitheamh le dréachtchaighdeáin teicniúla a ghlacadh, ní thiocfaidh na treoirlínte sin salach ar dhlí an Aontais agus ní bhainfidh siad bonn ó chur i bhfeidhm an dlí sin.

(24) Ní chuireann an Rialachán seo bac ar na Ballstáit ceanglais choibhéiseacha a fhorchur, i gcás inarb iomchuí, ar ghnóthais nach dtagann faoi raon feidhme an Rialacháin.

(25) Forlíontar na ceanglais ghinearálta stuamachta atá leagtha síos sa Rialachán seo le socruithe aonair a gcinneann na húdaráis inniúla orthu mar thoradh ar an athbhreithniú leanúnach maoirseachta a dhéanann siad ar institiúidí aonair. Ba cheart raon feidhme a leithéid de shocruithe maoirseachta a leagan amach, inter alia, i dTreoir 2013/36/AE de bhrí gur cheart go mbeadh na húdaráis inniúla in ann a mbreith a thabhairt faoi na socruithe ba cheart a chur i bhfeidhm.

(26) Níor cheart go gcuirfeadh an Rialachán seo isteach ar chumas na n-údarás inniúil ceanglais shonracha a fhorchur faoin bpróiseas athbhreithnithe maoirseachta agus meastóireachta atá leagtha amach i dTreoir 2013/36/AE agus ba cheart go gcuirfí na ceanglais sin in oiriúint do phróifíl shonrach priacal na n-institiúidí.

(27) Is é is aidhm Rialachán (AE) Uimh. 1093/2010 cáilíocht agus comhsheasmhacht na maoirseachta náisiúnta a uasghrádú agus an fhormhaoirseacht a dhéantar ar ghrúpaí trasteorann a neartú.

(28) Mar gheall ar an méadú ar líon nana gcúraimí a thugtar don ÚBE leis an Rialachán seo agus le Treoir 2013/36/AE, ba cheart go n-áiritheodh Parlaimint na hEorpa, an Chomhairle agus an Coimisiún go gcuirfear acmhainní iomchuí daonna agus acmhainní iomchuí airgeadais ar fáil gan mhoill.

(29) Cuireann Rialachán (AE) Uimh. 1093/2010 de cheangal ar an ÚBE gníomhú faoi raon feidhme Threoracha 2006/48/CE agus 2006/49/CE. Tá sé de cheangal ar an ÚBE freisin gníomhú maidir le gníomhaíochtaí institiúidí i ndáil le saincheisteanna nach bhfuil cumhdaithe go díreach sna Treoracha sin, ar choinníoll go bhfuil a leithéid de ghníomhaíochtaí riachtanach chun cur i bhfeidhm éifeachtach agus comhsheasmhach na dTreoracha sin a áirithiú. Ba cheart don Rialachán seo ról agus feidhm an ÚBE a chur san áireamh agus feidhmiú chumhachtaí an ÚBE atá leagtha amach i Rialachán (AE) Uimh. 1093/2010 a éascú.

(30) Tar éis na tréimhse breathnaithe agus tar éis ceanglas cumhdaigh leachtachta a chur chun feidhme go hiomlán i gcomhréir leis an Rialachán seo, ba cheart don Choimisiún a mheas an éascófaí foirmiú agus feidhmiú praiticiúil foghrúpaí aonair leachtachta dá mbronnfaí cumhacht tionscnaíochta ar an ÚBE chun idiragairt a dhéanamh le hidirghabháil cheangailteach i ndáil le cinntí comhpháirteacha ag na húdaráis inniúla faoi Airteagal 20 agus Airteagal 21 den Rialachán, agus go n-éascófaí leis cinneadh an gcomhlíontar na critéir le haghaidh láimhseáil sonrach inghrúpa d'institiúidí trasteorann. Dá bhrí sin, ag an tráth sin, mar chuid de cheann amháin de na tuarascálacha rialta maidir le feidhmiú an ÚBE faoi Airteagal 81 de Rialachán (AE) Uimh 1093/2010, ba cheart don Choimisiún scrúdú ar leith a dhéanamh an gá cumhachtaí dá leithéid sin a thabhairt don ÚBE agus ba cheart go n-áireoidh sé torthaí an scrúdaithe sin ina thuarascáil, agus ba cheart go mbeadh tograí iomchuí reachtacha ag gabháil léi, i gcás inarb iomchuí.

(31) I dtuarascáil de Larosière, luadh nach féidir le maoirseacht stuamachta ar an micrileibhéal coimirciú éifeachtach a thabhairt don chobhsaíocht airgeadais gan aird dhóthanach a thabhairt ar na forbairtí ar an macraileibhéal, agus ag an am céanna níl aon chiall le formhaoirseacht stuamachta ar an macraileibhéal mura rud é go mbeidh tionchar ar bhealach éigin aici ar mhaoirseacht ar an micrileibhéal. Tá dlúthchomhar idir an ÚBE agus BERS riachtanach chun éifeacht iomlán a thabhairt d'fheidhmiú BERS agus chun go ndéanfar de réir na rabhadh agus na molta a thagann uaidh. Ba cheart go mbeadh an ÚBE, go háirithe, in ann a tharchur chuig BERS an fhaisnéis ábhartha ar fad a bhailigh na húdaráis inniúla i gcomhréir leis na hoibleagáidí tuarascála atá leagtha amach sa Rialachán seo.

(32) Nuair a chuirtear san áireamh éifeachtaí millteacha na géarchéime airgeadais is déanaí, tá cuspóirí foriomlána an Rialacháin seo ann chun gníomhaíochtaí baincéireachta a bheadh úsáideach ó thaobh an gheilleagair de agus a bheadh ann don leas ginearálta a spreagadh agus chun amhantraíocht neamh-inbhuanaithe airgeadais gan fíor-bhreisluach a dhíspreagadh. Tugtar le fios leis sin athchóiriú cuimsitheach ar na bealaí a ndéantar coigilteas a stiúradh in infheistíochtaí táirgiúla. D'fhonn comhshaol baincéireachta san Aontas a bheidh inbhuanaithe agus dibhéirseach a chosaint, ba cheart go mbeadh sé de chumhacht ag na húdaráis inniúla ceanglais chaipitil níos airde a fhorchur le haghaidh institiúidí atá tábhachtach ar bhealach sistéamach agus atá in ann, mar thoradh ar na gníomhaíochtaí gnó a dhéanann siad, a bheith ag bagairt don gheilleagar domhanda.

(33) Tá ceanglais choibhéiseacha airgeadais riachtanach i gcomhair institiúidí a bhfuil airgead nó urrúis atá faoi úinéireacht ag a gcuid cliaint ina seilbh acu chun coimircí den chineál céanna a áirithiú i gcomhair coigilteoirí agus chun go mbeidh dálaí cothroma iomaíochta ann idir grúpaí inchomparáide d'institiúidí.

(34) Ós rud é go bhfuil institiúidí sa mhargadh inmheánach in iomaíocht dhíreach le chéile, ba cheart go mbeadh ceanglais fhaireacháin coibhéiseacha ann ar fud an Aontais agus próifílí priacal éagsúla na n-institiúidí á gcur san áireamh.

(35) Má tharlaíonn sé aon uair le linn na maoirseachta gur gá méid na gcistí dílse comhdhlúite atá ag grúpa institiúidí a chinneadh, ba cheart an ríomh a dhéanamh i gcomhréir leis an Rialachán seo.

(36) De réir an Rialacháin seo, beidh feidhm ag na ceanglais cistí dílse, ar bhonn aonair agus ar bhonn comhdhlúite, seachas sa chás nach gcuirfidh na húdaráis inniúla maoirseacht i bhfeidhm ar bhonn aonair i gcás ina measann siad gurb iomchuí sin. Uirlisí úsáideacha is ea maoirseacht aonair, maoirseacht chomhdhlúite agus maoirseacht chomhdhlúite trasteorann chun institiúidí a fhormhaoirsiú.

(37) Tá sé riachtanach go gcuirfear na ceanglais chaipitil i bhfeidhm ar bhonn stádas comhdhlúite na n-institiúidí sinlaistigh den ghrúpa d'fhonn a áirithiú go bhfuil sócmhainneacht leordhóthanach ag na hinstitiúidí laistigh den ghrúpa sin. D'fhonn a áirithiú go leithdháilfear cistí dílse go hiomchuí laistigh den ghrúpa agus go bhfuil siad ar fáil chun coigiltis a chosaint más gá, ba cheart na ceanglais chaipitil a chur i bhfeidhm maidir le hinstitiúidí aonair laistigh de ghrúpa, ach amháin más féidir an cuspóir sin a bhaint amach go héifeachtach ar shlí eile.

(38) Maidir leis na leasanna mionlaigh a eascraíonn as cuideachtaí inmheánacha sealbhaíochta airgeadais atá faoi réir cheanglais an Rialacháin seo ar bhonn fo-chomhdhlúite, féadfaidh siad a bheith incháilithe, laistigh de na teorainneacha ábhartha, do chaipiteal Ghnáthchothromas Leibhéal 1 an ghrúpa ar bhonn comhdhlúite, toisc go ndéanann caipiteal Ghnáthchothromas Leibhéal 1 chuideachta inmheánach sealbhaíochta airgeadais atá inchurtha i leith leasanna mionlaigh agus an chuid den chaipiteal céanna atá inchurtha i leith máthairchuideachta araon caillteanais a bhfochuideachtaí a iompar ar chomhchéim nuair a tharlaíonn siad.

(39) Maidir leis an modh cuntasaíochta ceart atá le húsáid chun cistí dílse a ríomh, lena leordhóthanacht le haghaidh an priacal ar a bhfuil an institiúid chreidmheasa ar ris a ríomh, agus chun comhchruinniú risíochtaí a mheasúnú, ba cheart forálacha Threoir 86/635/CCE an 8 Nollaig 1986 ón gComhairle maidir le cuntais bhliantúla agus cuntais chomhdhlúite banc agus foras airgeadais eile a chur san áireamh (9), Treoir a ionchorpraíonn oiriúnuithe áirithe a rinneadh ar fhorálacha Sheachtú Treoir 83/349/CEE ón gComhairle an 13 Meitheamh 1983 maidir le cuntais chomhdhlúite (10) nó Rialachán (CE) Uimh. 1606/2002 ó Pharlaimint na hEorpa agus ón gComhairle an 19 Iúil 2002 maidir le feidhmiú caighdeán cuntasaíochta idirnáisiúnta (11), cibé ceann díobh sin a rialaíonn cuntasaíocht na n-institiúidí faoin dlí náisiúnta.

(40) D'fhonn sócmhainneacht leordhóthanach a áirithiú tá sé tábhachtach ceanglais chaipitil a leagan síos lena n-ualaítear sócmhainní agus ítimí lasmuigh den chlár comhardaithe de réir mhéid an priacal.

(41) An 26 Meitheamh 2004, ghlac an CBMB comhaontú réime maidir le cóineasú idirnáisiúnta ar thomhas caipitil agus ceanglais chaipitil (‧creat Basel II‧). Tá forálacha Threoir 2006/48/CE agus Threoir 2006/49/CE atá ionchorpraithe sa Rialachán seo anois coibhéiseach leis na forálacha i gcreat Basel II. Dá réir sin, tá an Rialachán seo coibhéiseach le forálacha chreataí Basel II agus III toisc go bhfuil eilimintí forlíontacha chreat Basel III ionchorpraithe ann.

(42) Tá sé ríthábhachtach aird a thabhairt ar éagsúlacht na n-institiúidí san Aontas trí chineálacha éagsúla cur chuige a sholáthar chun ceanglais chaipitil ó thaobh priacal creidmheasa a ríomh, agus lena n-ionchorpraítear leibhéil éagsúla maidir le híogaireacht i leith priacal agus go gceanglaítear céimeanna éagsúla sofaisticiúlachta. Nuair a bhaintear leas as rátálacha seachtracha agus as meastacháin a dhéanann na hinstitiúidí féin ar pharaiméadair priacal creidmheasa aonair, cuirtear feabhas mór ar íogaireacht i leith priacal agus ar fhóntacht stuamachta na rialacha a bhaineann le priacal creidmheasa. Ba cheart institiúidí a spreagadh chun tosú ar chineálacha cur chuige atá níos íogaire ó thaobh priacal de a úsáid. Agus iad ag soláthar na meastachán atá riachtanach chun na cineálacha cur chuige maidir le priacal creidmheasa atá sa Rialachán seo a chur i bhfeidhm, ba cheart d'institiúidí feabhas a chur ar a bpróisis tomhais agus bhainistithe priacal creidmheasa chun modhanna a chur ar fáil chun cinneadh a dhéanamh faoi cheanglais rialála cistí dílse a léiríonn cineál, méid agus castacht na bpróiseas atá ag institiúidí. I ndáil leis seo, nuair atá sonraí á bpróiseáil i gceangal le tabhú agus bainistiú na risíochtaí ar chustaiméirí, ba cheart a mheas go n-áireofaí forbairt agus bailíochtú na gcóras um bainistiú agus tomhas priacal creidmheasa. Ní hamháin go bhfónann sé sin do leasanna dlisteanach institiúidí a chomhlíonadh ach fónann sé freisin do chuspóir an Rialacháin seo maidir le modhanna níos fearr a úsáid chun priacal a thomhas agus a bhainistiú agus na modhanna sin a úsáid freisin chun críocha rialála cistí dílse. D'ainneoin sin, teastaíonn saineolas suntasach agus acmhainní suntasacha chomh maith le sonraí leordhóthanacha ar ardchaighdeán ó na cineálacha cur chuige atá níos íogaire ó thaobh priacal de. Dá bhrí sin, ba cheart d'institiúidí na hardchaighdeáin a chomhlíonadh sula gcuirfidh siad na cineálacha cur chuige sin i bhfeidhm chun críocha rialála cistí dílse. Mar gheall ar an obair leanúnach lena n-áirithítear go mbeidh cúlstopanna iomchuí ann i gcás samhlacha inmheánacha, ba cheart go n-ullmhódh an Coimisiún tuarascáil maidir leis an bhféidearthacht go sínfear tairseach Basel I lena ngabhfaidh togra reachtach, i gcás inarb iomchuí.

(43) Ba cheart go mbeadh na ceanglais chaipitil i gcomhréir leis na priacail a dtugtar aghaidh orthu. Go háirithe, ba cheart go léireofaí sna ceanglais chaipitil an laghdú ar leibhéil na bpriacal a thig as líon mór risíochtaí atá sách beag a bheith i gceist.

(44) Is ceann amháin de cholúin taca gheilleagar an Aontais iad fiontair bheaga agus mheánmhéide (FBManna) mar gheall ar an ról bunúsach atá acu i leith fás eacnamaíoch a chruthú agus fostaíocht a sholáthar. Braitheann téarnamh agus fás Gheilleagar an Aontais amach anseo go mór ar infhaighteacht caipitil agus maoinithe d'FBManna atá bunaithe san AE chun na hinfheistíochtaí riachtanacha a dhéanamh chun teicneolaíochtaí agus trealamh nua a ghlacadh chun iomaíochas na bhfiontar a mhéadú. Tá FBManna atá bunaithe san Aontas níos íogaire fós i leith thionchar na géarchéime mar thoradh ar méid teoranta na bhfoinsí eile maoinithe. Dá bhrí sin, tá sé tábhachtach go líonfar an bearna maoinithe atá ann cheana do FBManna agus go n-áiritheofar sreabhadh iomchuí creidmheasa bainc do FBManna sa chomhthéacs reatha. Ba cheart go labhdófaí muirir chaipitil maidir le risíochtaí do FBManna trí fhachtóir tacaíochta arb ionann é agus 0,7619 a chur i bhfeidhm chun a cheadú d'institiúidí creidmheasa iasachtú do FBManna a mhéadú. Chun an cuspóir sin a bhaint amach, ba cheart go n-úsáideadh institiúidí creidmheasa an faoiseamh caipitil a tháirgtear tríd an bhfachtóir tacaíochta a chur i bhfeidhm chun críocha eisiach sreabhadh iomchuí creidmheasa a chur ar fáil do FBManna atá bunaithe san Aontas. Ba cheart go ndéanfadh na húdaráis inniúla faireachán ó am go chéile ar méid iomlán risíochtaí na n-insitiúidí creidmheasa ar FBManna agus méid iomlán na hasbhainte caipitil.

(45) I gcomhréir leis an gcinneadh ón CBMB, arna fhormhuiniú ag an GHOS an 10 Eanáir 2011, ba cheart go mbeifí in ann gach ionstraim breise Leibhéal 1 agus Leibhéal 2 de chuid institiúide a dhíluacháil go hiomlán agus go buan nó an t-iomlán acu a thiontú ina Chaipiteal Ghnáthchothromas Leibhéal 1 tráth nach mbeidh an institiúid sin inmharthanach a thuilleadh. Maidir leis an reachtaíocht a bhfuil gá léi chun a áirithiú go bhfuil na hionstraimí cistí dílse faoi réir an sásra ionsúcháin breis caillteanais, ba cheart go n-ionchorprófaí í i ndlí an Aontais mar chuid de na ceanglais i ndáil le téarnamh agus réiteach na n-institiúidí. Mura mbeidh dlí an Aontais glactha faoin 31 Nollaig 2015, ar dlí é lena rialaítear an ceanglas gur cheart go mbeadh ionstraimí caipitil in ann a bheith díluacháilte go dtí náid go hiomlán agus go buan nó an t-iomlán acu a thiontú ina n-ionstraimí Ghnáthchothromas Leibhéal 1 i gcás ina meastar nach mbeidh institiúid inmharthanach a thuilleadh, ba cheart don Choimisiún a thuairisciú ar cheart foráil den chineál sin a chur san áireamh sa Rialachán seo agus athbhreithniú a dhéanamh ar an gceist sin agus, i bhfianaise an athbhreithnithe sin, ba cheart go dtíolacfadh sé tograí reachtacha iomchuí.

(46) Tugann forálacha an Rialacháin seo urraim do phrionsabal na comhréireachta, ag féachaint go háirithe d'éagsúlachtaí méide agus scála na n-oibríochtaí agus do réimse gníomhaíochtaí institiúidí. Ciallaíonn urraim a thabhairt do phrionsabal na comhréireachta freisin go dtugtar aitheantas do na nósanna imeachta rátála is simplí, fiú amháin i gCur Chuige Inmheánach Bunaithe ar Rátálacha (‧Cur Chuige IBR‧), chun risíochtaí miondíola a aithint. Ba cheart go n-áiritheodh na Ballstáit go mbeidh feidhme ag na ceanglais atá leagtha síos sa Rialachán seo ar bhealach a bheidh comhréireach le nádúr, scála agus castacht na priacail a bhaineann le samhail ghnó agus gníomhaíochtaí institiúide. Ba cheart go n-áiritheodh an Coimisiún go bhfuil gníomhartha tarmligthe agus gníomhartha cur chun feidhme, caighdeáin theicniúla rialála agus caighdeáin theicniúla cur chun feidhme comhsheasmhach le prionsabal na comhréireachta, ionas go n-áiritheofaí go gcuirfear an Rialachán seo i bhfeidhm ar bhealach comhréireach. Dá bhrí sin, ba cheart go n-áiritheodh an ÚBE go ndréachtófar na caighdeáin theicniúla rialála agus na caighdeáin theicniúla cur chun feidhme uile ar bhealach ina mbeidh siad comhsheasmhach le prionsabal na comhréireachta agus go seasfaidh siad leis.

(47) Ba cheart go dtabharfadh na húdaráis inniúla aird iomchuí ar chásanna a bhfuil tuairim acu ina leith gur measadh gurbh fhaisnéis dhílseanach nó rúnda a bhí inti d'fhonn nochtadh faisnéise den sórt sin a sheachaint. Cé go bhféadfaidh institiúid a roghnú gan faisnéis a nochtadh toisc gur faisnéis dhílseanach nó rúnda atá inti, bíodh is go meastar gur faisnéis dhílseanach nó rúnda atá inti, níor cheart go gcomhlíonfaí dlisteanacht a eascraíonn as i gcásnach ndéanfar neamhnochtadh na faisnéise sin a suitear go bhfuil éifeacht ábhartha aici.

(48) Cuireann nádúr ‧éabhlóideach‧ an Rialacháin seo ar chumas institiúidí a rogha a dhéanamh idir trí chur chuige maidir le riosca creidmheasa a bhfuil leibhéil éagsúla castachta ag baint leo. Chun gur féidir le hinstitiúidí an-bheag an Cur Chuige IBR atá níos íogaire ó thaobh priacal de a roghnú, ba cheart na forálacha ábhartha a léamh sa chaoi go n-áirítear leis na haicmí risíochtaí gach risíocht atá, go díreach nó go hindíreach, á chur ar comhchéim leo sa Rialachán seo. Mar riail ghinearálta, níor cheart do na húdaráis inniúla idirdhealú a dhéanamh idir na trí chur chuige maidir leis an bPróiseas Athbhreithniúcháin Mhaoirseoireachta, i.e. níor cheart go ndéanfaí maoirseacht níos déine ar institiúidí ar an ábhar go bhfuil siad ag feidhmiú de réir fhorálacha an Cur Chuige Caighdeánaithe, agus ar an ábhar sin amháin.

(49) Ba cheart aitheantas níos mó a thabhairt do theicnící maolaithe priacal creidmheasa laistigh de chreat rialacha a ceapadh d'fhonn a chinntiú nach mbainfear an bonn ó shócmhainneacht trí aitheantas míchuí a thabhairt. An chomhthaobhacht baincéireachta a úsáidtear de ghnáth sna Ballstáit chun priacail creidmheasa a mhaolú, ba cheart go dtabharfaí aitheantas dó aon uair is féidir sa Chur Chuige Caighdeánaithe agus sna cineálacha eile chur chuige freisin.

(50) D'fhonn a áirithiú go gcuirfear san áireamh mar is iomchuí i gceanglais chaipitil institiúidí na priacail agus na laghduithe priacal a eascraíonn as infheistithe agus as gníomhaíochtaí urrúsaithe institiúidí, is gá rialacha a bheith ann ina bhfuil foráil maidir le láimhseáil atá íogair ó thaobh priacal de agus fónta ó thaobh stuamachta de a dhéanamh ar ghníomhaíochtaí agus infheistíochtaí den sórt sin. Chuige sin, tá gá le sainmhíniú soiléir, uilechuimsitheach ar urrús lena n-áirítear aon idirbheart nó aon scéim ina ndéantar tráinsiú ar an bpriacal creidmheasa a bhaineann le risíocht nó le comhthiomsú risíochtaí. Maidir le risíocht lena gcruthaítear oibleagáid íocaíochta dírí le haghaidh idirbhirt nó scéime a úsáidtear chun sócmhainní fisiciúla a mhaoiniú nó a oibriú, níor cheart go measfar é mar risíocht ar urrús, fiú má tá oibleagáidí íocaíochta de shinsearacht éagsúil ag an idirbheart nó ag an scéim.

(51) Sa bhreis ar fhaireachas a bhfuil sé d'aidhm aige cobhsaíocht airgeadais a áirithiú, tá gá le shásraí atá deartha chun feabhas agus forbairt a dhéanamh i ndáil le faireachas éifeachtach ar bholgáin a d'fhéadfadh a bheith ann agus cosc a chur orthu ar bhealach éifeachtach, chun leithdháileadh barrmhaith caipitil a áirithiú i bhfianaise na ndúshlán agus na gcuspóirí, idir maicreacnamaíoch, go háirithe i ndáil le hinfheistíocht fhadtéarmach san fhíorgheilleagar.

(52) Priacal suntasach atá ag institiúidí is ea priacal oibriúcháin agus ní mór é a chumhdach le cistí dílse. Tá sé riachtanach aird a thabhairt ar éagsúlacht institiúidí san Aontas trí chineálacha eile cur chuige a sholáthar chun ceanglais chaipitil ó thaobh priacal creidmheasa de a ríomh, cineálacha cur chuige ina mbeidh leibhéil éagsúla priacal íogaireachta agus leibhéil éagsúla sofaisticiúlachta. Ba cheart go mbeadh dreasachtaí iomchuí ann d'institiúidí chun tosú ar chineálacha cur chuige atá níos íogaire ó thaobh priacal de a úsáid. De bhrí go mbíonn modhanna nua ag teacht chun cinn le priacal oibriúcháin a thomhas agus a bhainistiú, ba cheart na rialacha a choinneáil faoi athbhreithniú agus a thabhairt cothrom le dáta de réir mar is iomchuí, lena n-áirítear na rialacha maidir le muirir le haghaidh cineálacha éagsúla gnó agus maidir le haitheantas a thabhairt do mhodhanna maolaithe priacal. Ba cheart aird ar leith a thabhairt ar árachas a chur san áireamh sna cineálacha cur chuige simplí maidir le ceanglais chaipitil a ríomh i gcomhair priacal oibriúcháin.

(53) Ba cheart go mbeadh faireachán agus rialú risíochtaí institiúide mar chuid lárnach den mhaoirseacht a dhéantar ar institiúid. Dá bhrí sin, d'fhéadfadh priacal do-ghlactha caillteanais a bheith ann de dhroim an iomarca risíochtaí a bheith ag cliant aonair nó ag grúpa cliant nasctha. Is féidir a mheas go bhféadfadh a leithéid de chás dochar a dhéanamh do shócmhainneacht institiúide.

(54) Nuair atá cinneadh á dhéanamh faoi ghrúpa cliant atá nasctha le chéile a bheith ann agus, dá bhrí sin, faoi aon priacal amháin a bheith sna risíochtaí, tá sé tábhachtach a chur san áireamh freisin priacail a eascraíonn as comhfhoinse mhaoinithe shuntasaigh atá curtha ar fáil ag an institiúid féin nó ag a g(h)rúpa airgeadais nó ag a p(h)áirtithe nasctha.

(55) Cé go bhfuil sé inmhianaithe luach na risíochta a ríomh ar bhonn an mhodha a chuirtear ar fáil ar mhaithe le ceanglais chistí dhílse, is iomchuí rialacha a ghlacadh maidir le faireachán a dhéanamh ar risíochtaí móra ach gan ualuithe priacal ná céimeanna priacal a chur i bhfeidhm. Lena chois sin, ceapadh na teicnící maolaithe priacal creidmheasa a chuirtear i bhfeidhm sa chóras sócmhainneachta ar an tuiscint go mbeadh an priacal creidmheasa éagsúlaithe go maith. Ní bhíonn an priacal creidmheasa éagsúlaithe go maith i gcás risíochtaí móra a bhaineann le priacal comhchruinnithe in ainm amháin. Dá bhrí sin, ba cheart éifeachtaí na dteicnící sin a bheith faoi réir coimircí stuamachta. Sa chomhthéacs seo, tá sé riachtanach foráil a dhéanamh maidir le cosaint creidmheasa a athghnóthú go héifeachtach chun críocha risíochtaí móra.

(56) Ós rud é gur féidir caillteanas a eascraíonn as risíocht ar institiúid a bheith chomh dian le caillteanas ó aon risíocht eile, ba cheart risíochtaí den sórt sin a láimhseáil agus a thuairisciú sa tslí chéanna is a dhéanfaí i gcás aon risíocht eile. Tá teorainn chainníochtúil mhalartacha tugtha isteach chun an tionchar díréireach a d'imreodh cur chuige den sórt sin ar institiúidí beaga a mhaolú. Ina theannta sin, d'fhonn dea-fheidhmiú na margaí airgeadais agus an bhonneagair a bhaineann leo a éascú, cuirtear díolúine ar fáil i gcás risíochtaí an-ghearrthéarmacha a bhaineann le tarchur airgid, lena n-áirítear cur i gcrích seirbhísí íocaíochta, agus seirbhísí imréitigh, socraíochta agus cumhdaigh do chliaint. Cumhdaítear leis na seirbhísí sin, mar shampla, cur i gcrích gníomhaíochtaí imréitigh agus glanta airgid agus gníomhaíochtaí comhchosúla a dhéantar chun socraíocht a éascú. Áirítear ar na risíochtaí gaolmhara risíochtaí a d'fhéadfadh gan a bheith intuartha, agus dá bhrí sin, nach mbeadh faoi rialúiomlán institiúide chreidmheasa, inter alia, iarmhéideanna ar chuntais idirbhainc a eascraíonn ó íocaíochtaí cliant, lena n-áirítear ús agus táillí curtha do shochar nó do dhochar, agus íocaíochtaí eile i gcomhair seirbhísí do chliaint, chomh maith le comhthaobhacht a thugtar nó a fhaightear.

(57) Tá sé tábhachtach ailíniú a dhéanamh ar leasanna na ngnóthas sin a dhéanann iasachtaí a ‘athphacáistiú‧ mar urrúis intrádála agus ionstraimí airgeadais eile (tionscnóirí nó urraitheoirí) agus ar leas na ngnóthas a infheistíonn sna hurrúis nó sna hionstraimí sin (infheisteoirí). Chuige sin, ba cheart don tionscnóir nó don urraitheoir leas suntasach a choinneáil sna sócmhainní foluiteacha. Tá sé tábhachtach dá bhrí sin go gcoinneoidh na tionscnóirí nó na hurraitheoirí risíocht ar priacal na n-iasachtaí atá i gceist. I dtéarmaí níos ginearálta, níor cheart idirbhearta urrúsaithe a struchtúrú sa chaoi go ndéantar cur i bhfeidhm an cheanglais choinneála a sheachaint, go háirithe trí leas a bhaint as táille nó struchtúr préimhe nó as an dá rud. Ba cheart a leithéid de choinneáil a bheith infheidhme i ngach cás ina bhfuil substaint eacnamaíoch urrúsaithe infheidhme, is cuma cén struchtúir dhlíthiúla nó ionstraimí dlí a úsáidtear chun an tsubstaint eacnamaíoch sin a fháil. Go háirithe, nuair a dhéantar priacal creidmheasa a aistriú le hurrúsú, níor cheart d'infheisteoirí a gcinntí a dhéanamh go dtí go bhfuil a ndícheall cuí déanta acu, rud a mbeadh faisnéis leordhóthanach maidir leis an urrúsú ag teastáil lena aghaidh.

(58) Déantar foráil sa Rialachán seofreisin nach ndéanfaí an ceanglas coinneála a chur i bhfeidhm níos mó ná uair amháin. Is leor i gcás aon urrúsú faoi leith go mbeadh duine amháin faoi réir an cheanglais, is cuma cé acu an tionscnóir, an t-urraitheoir, nó an t-iasachtóir bunaidh an duine sin. Mar an gcéanna, i gcás ina bhfuil urrúsuithe eile mar fholuí le hidirbhearta urrúsaithe, níor cheart an ceanglas coinneála a chur i bhfeidhm ach maidir leis an urrúsú atá faoi réir na hinfheistíochta. Níor cheart go mbeadh earraí infhaighte ceannaithe faoi réir an cheanglais choinneála má eascraíonn siad ó ghníomhaíocht chorparáideach ina n-aistrítear nó ina ndíoltar iad ar lascaine chun gníomhaíocht den sórt sin a mhaoiniú. Ba cheart do na húdaráis inniúla a ndícheall cuí a dhéanamh agus iad ag cur i bhfeidhm an ualaithe priacal i ndáil le neamh-chomhlíonadh mar aon leis na hoibleagáidí bainistíochta priacal a bhaineann le hurrúsú maidir le sáruithe beartais agus nósanna imeachta nach sáruithe beagbhríocha iad agus atá abartha don anailís ar na priacail fholuiteacha. Ba cheart go ndéanfadh an Coimisiún athbhreithniú ar cibé an bhféadfadh sé cabhrú le cleachtais a théann timpeall ar an gceanglas coinneála dá seachnófaí an ceanglas coinneála a chur i bhfeidhm níos mó ná uair amháin agus ar cibé an ndéanann na húdaráis inniúla na rialacha maidir le hurrúsú a fhorfheidhmiú go héifeachtach.

(59) Ba cheart an dícheall cuí a úsáid d'fhonn measúnú ceart a dhéanamh ar priacail a eascraíonn as risíochtaí urrúsaithe i gcás an leabhair thrádála agus an leabhair neamhthrádála araon. Ina theannta sin, ní mór oibleagáidí an díchill chuí a bheith comhréireach. Ba cheart go gcabhródh nósanna imeachta an díchill chuí leis an muinín atá ag tionscnóirí, urraitheoirí agus infheisteoirí as a chéile a chothú. Dá bhrí sin, tá sé inmhianaithe go nochtfaí mar is ceart faisnéis ábhartha faoi nósanna imeachta an díchill chuí.

(60) Bíonn stuamacht faoi leith ag teastáil nuair a thabhaíonn institiúid risíocht dá mháthairghnóthas féin nó do cheann d'fhochuideachtaí eile a mháthairghnóthais. Ba cheart na risíochtaí a thabhaíonn institiúidí a bhainistiú ar bhealach iomlán neamhspleách, i gcomhréir le prionsabail na bainistíochta fónta, gan aird a thabhairt ar aon ní eile. Tá tábhacht ar leith ag baint leis sin i gcás risíochtaí móra agus i gcásanna nach mbaineann le riarachán inghrúpa amháin nó le gnáth-idirbhearta inghrúpa. Ba cheart d'údaráis inniúlaaird ar leith a thabhairt ar na risíochtaí inghrúpa sin. Ní gá caighdeáin den sórt sin a chur i bhfeidhm, áfach, nuair is cuideachta shealbhaíochta airgeadais nó institiúid chreidmheasa é an máthairghnóthas, nó más institiúidí creidmheasa nó airgeadais nó gnóthais a thairgeann seirbhísí coimhdeachta iad na fochuideachtaí, ar choinníoll go bhfuil gach gnóthas den sórt sin cumhdaithe ag maoirseacht na hinstitiúide creidmheasa ar bhonn comhdhlúite.

(61) I bhfianaise a íogaire ó thaobh priacal de atá na rialacha maidir le ceanglais chaipitil, tá sé inmhianaithe athbhreithniú leanúnach a dhéanamh ar cé acu atá éifeachtaí móra acu ar an timthriall eacnamaíoch nó nach bhfuil. Ag cur san áireamh dó tuairimí an Bhainc Cheannais Eorpaigh (BCE), ba cheart don Choimisiún tuairisc faoi na gnéithe seo a chur faoi bhráid Pharlaimint na hEorpa agus na Comhairle.

(62) Ba cheart athbhreithniú a dhéanamh ar cheanglais chaipitil déileálaithe tráchtearraí, lena n-áirítear na déileálaithe atá díolmhaithe faoi láthair ó cheanglais Threoir 2004/39/CE ó Pharlaimint na hEorpa agus ón gComhairle an 21 Aibreán 2004 maidir le margaí in ionstraimí airgeadais (12)

(63) Sprioc thábhachtach eacnamaíoch agus pholaitiúil de chuid an Aontais is ea léirscaoileadh na margaí gáis agus leictreachais. Agus aird á tabhairt air sin, i gcás na gceanglas caipitil agus na rialacha stuamachta eile atá le cur i bhfeidhm ar ghnólachtaí atá gníomhach sna margaí sin ba cheart go mbeidís comhréireach agus nach gcuirfí isteach go míchuí leo ar bhaint amach sprioc an léirscaoilte. Ba cheart an sprioc sin go háirithe a choinneáil i gcuimhne nuair atá athbhreithnithe á ndéanamh ar an Rialachán sin.

(64) Ba cheart d'institiúidí a infheistíonn in ath-urrúsuithe a ndícheall cuí a dhéanamh maidir leis na hurrúsuithe foluiteacha agus maidir leis na risíochtaí ar neamh-urrúsú atá sna hurrúsuithe foluiteacha sin sa deireadh. Ba cheart d'institiúidí measúnú a dhéanamh féachaint an risíochtaí ar ath-urrúsuithe iad risíochtaí i gcomhthéacs clár páipéar tráchtála sócmhainn-bhunaithe, lena n-áirítear risíochtaí i gcomhthéacs clár ina bhfaightear tráinsí de chomhthiomsuithe ar leithligh d'iasachtaí iomlána sa chás nach bhfuil aon cheann de na hiasachtaí ina risíocht ar urrúsú ná ar ath-urrúsú, agus i gcás gurb é díoltóir na n-iasachtaí a chuireann cosaint chéadcaillteanais ar fáil ar gach infheistíocht díobh. Sa chás deireanach sin, níor cheart a mheas de ghnáth gur risíocht ar ath-urrúsú í saoráid leachtachta a bhaineann go sonrach le comhthiomsú toisc gur tráinse de chomhthiomsú aonair sócmhainní atá ann (is é sin le rá, comhthiomsú na n-iasachtaí iomlána is infheidhme) nach bhfuil aon risíocht ar urrúsú ann. Os a choinne sin, dá ndéanfaí feabhsú creidmheasa ar fud cláir ach nach gclúdódh sé ach cuid de na caillteanais sin os cionn an méid cosanta a chuirfeadh an díoltóir ar fáil sna comhthiomsithe éagsúla, de ghnáth dhéanfadh sé sin tráinsiú ar an bpriacal i gcomhthiomsú sócmhainní iolracha a mbeadh risíocht ar urrúsú amháin ar a laghad ann, agus ar an ábhar sin risíocht ar ath-urrúsú a bheadh ann. Mar sin féin, má dhéanann a leithéid de chlár maoiniú iomlán air féin le haicme aonair páipéir thráchtála, agus má tharlaíonn sé nach ath-urrúsú é an feabhsú creidmheasa ar fud an chláir nó má thugann an institiúid coimircíochta lántacaíocht don pháipéar tráchtála sa chaoi go bhfuil an t-infheisteoir sa pháipéar tráchtála sin ar ris ar phriacal mainneachtana an urraitheora, seachas maidir leis na comhthiomsuithe ná na sócmhainnía fholuíonn é, níor cheart a mheas de ghnáth mar sin gur risíocht ar ath-urrúsú é an páipéar tráchtála sin.

(65) Na forálacha maidir le luacháil stuama a dhéanamh ar an leabhar trádála, ba cheart feidhm a bheith acu maidir le gach ionstraim a thomhaistear ar luach cóir, is cuma cé acu i leabhar trádála nó i leabhar neamhthrádála na n-institiúidí a dhéantar. Ní mór a shoiléiriú, sa chás go mbeadh sé mar thoradh ar luacháil stuama a chur i bhfeidhm go mbeadh luach seilbhe níos ísle ann ná an luach a aithnítear go hiarbhír sa tréimhse chuntasaíochta, ba cheart luach absalóideach na difríochta a asbhaint ó na cistí dílse.

(66) Ba cheart go mbeadh sé de rogha ag institiúidí ceanglas caipitil a chur i bhfeidhm maidir leis na suímh urrúsúcháin sin a dtugtar ualúpriacal 1 250 % dóibh faoin Rialachán seo nó iad a aisbhaint ó íitmí Ghnáthchothromas Leibhéal 1, is cuma cé acu sa leabhar trádála nó sa leabhar neamhthrádála atá na suímh.

(67) Níor cheart go mbeadh institiúidí tionscnóra nó institiúdí is urraitheoirí in ann dul timpeall ar an toirmeasc ar thacaíocht intuigthe a sholáthar trí leas a bhaint as a leabhair trádála chun a leithéid de thacaíocht a sholáthar.

(68) Gan dochar don nochtadh atá ceangailte go sainráite sa Rialachán seo, ba cheart go mbeadh sé d'aidhm ag na ceanglais maidir le nochtadh faisnéis chruinn chuimsitheach a chur ar fáil do rannpháirtithe margaidh maidir le próifíl priacal institiúidí faoi leith. Ar an ábhar sin ba cheart go gceanglófaí ar institiúidí faisnéis bhreise a nochtadh nach bhfuil liostaithe go sainráite sa Rialachán seo, nuair atá an nochtadh sin riachtanach chun an aidhm sin a bhaint amach. Ag an am céanna, ba cheart go dtabharfadh na húdaráis inniúla aird iomchuí ar chásanna a bhfuil tuairim acu ina leith gur mheas institúid gur faisnéis dhílseanach nó rúnda a bhí inti d'fhonn nochtadh faisnéise den sórt sin a sheachaint.

(69) I gcás ina n-ionchorpraíonn measúnú creidmheasa seachtrach i gcomhair suímh urrúsúcháin feidhm cosanta creidmheasa a chuireann an institiúid féin atá i mbun infheistithe ar fáil, níor cheart go mbeadh an institiúid in ann tairbhe a bhaint as an ualú priacal níos ísle a eascraíonn ón gcosaint sin. Níor cheart go ndéanfaí an suíomh urrúsúcháin a asbhaint ó chaipiteal má tá bealaí eile ann chun ualú priacal a mheas i gcomhréir le priacal iarbhír an tsuímh, agus gan an chosaint chreidmheasa sin a chur san áireamh.

(70) Os rud é gur go lagmheasartha a chruthaigh siad le déanaí, ba cheart go neartófaí na caighdeáin maidir leis na múnlaí inmheánacha a úsáidtear chun ceanglais chaipitil i gcomhair priacal an mhargaidh a ríomh. Go háirithe, ba cheart gabháil na priacail ag na caighdeáin a chur i gcrích i ndáil leis na priacail creidmheasa sa leabhar trádála. Ina theannta sin, ba cheart go mbeadh comhpháirt sna muirir chaipitil a bheadh leordhóthanach maidir le coinníollacha struis chun ceanglais chaipitil a neartú i bhfianaise dhálaí an mhargaidh atá ag dul in olcas agus d'fhonn an baol comh-thimthriallachta a laghdú. Ba cheart d'institiúidí tástálacha struis droim ar ais a dhéanamh freisin féachaint cad iad na cásanna a d'fhéadfadh inmharthanacht na hinstitiúide a chur i mbaol ach amháin más féidir leo a chruthú nach bhfuil gá lena leithéid de thástáil. Mar gheall ar na deacrachtaí bhí ann le déanaí agus a tháinig as cur chuige arna mbunú ar shamhlacha inmheánacha a úsáid le suímh urrúsúcháin a láimhseáil, ba cheart teorainn a chur leis an aitheantas a thugann institiúidí do mhúnlú priacail urrúsúcháin chun ceanglais chaipitil a ríomh sa leabhar trádála agus ba cheart muirear caipitil caighdeánaithe a bheith ina cheangal sa ghnáthchúrsa i gcomhair suíomh urrúsúcháin sna leabhair thrádála.

(71) Leagtar síos sa Rialachán sin eisceachtaí teoranta i gcomhair gníomhaíochtaí comhghaoil trádála áirithe, agus i gcomhréir leis na heisceachtaí sin féadfaidh an maoirseoir cead a thabhairt d'institiúid muirear cuimsitheach i leith caipitil priacal a ríomh faoi réir diancheanglas. I gcásanna den sórt sin ba cheart go gceanglófaí ar an institiúid na gníomhaíochtaí sin a chur faoi réir muirir chaipitil atá cothrom leis an muirear caipitil is airde i gcomhréir leis an gcur chuige a forbraíodh go hinmheánach agus atá cothrom le 8 % den mhuirear caipitil le haghaidh priacal shonraigh i gcomhréir leis an modh caighdeánaithe tomhais. Níor cheart go mbeadh sé ina cheangal muirear incriminteach priacal a ghearradh ar na risíochtaí sin ach ba cheart iad a ionchorprú i dtomhais an luacha faoi phriacal agus i dtomhais an luacha faoi phriacal faoi strus.

(72) I bhfianaise chineál agus mhéid na gcaillteanas gan choinne a bhí ag institiúidí i rith na géarchéime airgeadais agus eacnamaíochta, tá sé riachtanach tuilleadh feabhais a chur ar cháilíocht agus ar chomhchuibhiú na gcistí dílse a bhfuil sé de cheangal ar institiúidí a choimeád ina seilbh. Ba cheart a bheith ina chuid de sin sainmhíniú nua a thabhairt isteach ar na gnéithe lárnacha caipitil atá ar fáil chun caillteanais gan choinne a sheasamh de réir mar a ráiníonn siad, feabhsuithe a chur ar an sainmhíniú ar chaipitil hibride agus coigeartuithe aonfhoirmeacha stuamachta ar chistí dílse. Tá sé riachtanach freisin leibhéal na gcistí dílse a ardú go suntasach, lena n-áirítear cóimheasa caipitil nua a cheapadh a bheidh dírithe ar ghnéithe lárnacha na gcistí dílse atá ar fáil chun caillteanais a sheasamh de réir mar a ráiníonn siad. Táthar ag súil leis go n-éireoidh le hinstitiúidí a bhfuil a scaireanna ligthe isteach chun a dtrádála ar mhargadh rialáilte a gceanglais chaipitil maidir leis na gnéithe lárnacha caipitil a chomhlíonadh le scaireanna den sórt sin a chloíonn le sraith dhian critéar le haghaidh na n-ionstraimí lárnacha caipitil agus cúlchistí nochta na hinstitiúide amháin. D'fhonn éagsúlacht na bhfoirmeacha dlíthiúla faoina n-oibríonn institiúidí laistigh den Aontas a chur san áireamh mar is iomchuí, ba cheart go n-áiritheofaí leis an tsraith dhian critéar le haghaidh na n-ionstraimí lárnacha caipitil gur den chaighdeán is airde iad ionstraimí lárnacha caipitil i gcomhair institiúidí nach bhfuil a scaireanna ligthe isteach chun a dtrádála ar mhargadh rialáilte. Leis sin níor cheart go gcuirfí cosc ar institiúidí dáileacháin a íoc, ar scaireanna a bhfuil cearta difreáilte acu nó nach bhfuil aon chearta vótála acu, ar dáileacháin iad ar iolra iad díobh sin a íocfar ar scaireanna a bhfuil leibhéil chearta vótála níos airde acu, ar an gcoinníoll, beag beann ar leibhéal na gcearta vótála, go gcomhlíonfar na dianchritéir do na hionstraimí Ghnáthchothromas Leibhéal 1 lena n-áirítear iad sin a bhaineann le solúbthacht íocaíochtaí, agus ar an gcoinníoll má íoctar dáileachán, go mbeidh sé le híoc ar gach scair a eiseoidh an institiúid.

(73) Tá risíochtaí trádála airgeadais dibhéirseach ó chineál ach comhroinneann siad tréithe amhail a bheith beag ó thaobh luacha de agus gearr ó thaobh faid de agus foinse inaitheanta athíocaíochta a bheith acu. Cuirtear taca fúthu le gluaiseacht earraí agus seirbhísí a thacaíonn leis an bhfíorgheilleagar agus sa chuid is mó de ná cásanna a chabhraíonn le cuideachtaí beaga ó thaobh na riachtanais laethúla atá acu, agus leis sin cruthaítear fás eacnamaíoch agus deiseanna post. De ghnáth déantar insreafaí agus eis-sreafaí a chomhoiriúnú agus dá bhrí sin tá teorainn ar an bpriacal leachtachta.

(74) Is iomchuí é go gcoinníonn an ÚBE liosta cothrom le dáta de na foirmeacha uile d'ionstraimí caipitil atá i ngach Ballstát, ar ionstraimí iad a cháilíonn mar ionstraimí Ghnáthchothromas Leibhéal 1. Ba cheart don ÚBE ionstraimí nach Státchabhair atá iontu a eisíodh tar éis an dáta a dtiocfaidh an Rialachán seo i bhfeidhm agus nach gcomhlíonann na critéir atá sonraithe sa Rialachán seo a bhaint ón liosta sin, agus ba cheart dó fógra poiblí a thabhairt ina leith sin. I gcás ina n-aithnítear i gcónaí ionstraimí a bhain an ÚBE ón liosta, tar éis an fhógra a thug sé, ba cheart don ÚBE a chumhachtaí a fheidhmiú go hiomlán, go háirithe na cumhachtaí sin arna tabhairt ar Airteagal 17 de Rialachán (AE) Uimh. 1093/2010 maidir le sáruithe ar dhlí an Aontais. Meabhraítear é go bhfuil feidhm ag sásra trí-chéim maidir le freagairt chomhréireach ar chásanna ina ndéantar dlí an Aontais a chur i bhfeidhm i gceart agus go leordhóthanach, i gcás ina dtabharfar de chumhacht don ÚBE, mar chéad chéim, imscrúdú a dhéanamh ar aon chás ina líomhnaítear nach ndearna údaráis náisiúnta a n-oibleagáidí faoi dhlí an Aontais a chur i bhfeidhm go cuí nó go leordhóthanach sa chleachtas maoirseachta atá acu agus moladh a dhéanamh mar chonclúid leis an imscrúdú sin. Mar dhara céim, i gcás nach leanann an t-údarás inniúil náisiúnta an moladh, tugtar de chumhacht don Choimisiún tuairim fhoirmiúil a eisiúint, agus moladh an ÚBE á chur san áireamh aige, ar tuairim í lena gceanglófaí ar an údarás inniúil na gníomhaíochtaí riachtanacha a dhéanamh chun comhlíonadh dhlí an Aontais a áirithiú. Mar thríú céim, chun staideanna eisceachtúla ina bhfuil easpa leanúnach gníomhaíochta i gceist leis an údarás inniúil lena mbaineann a shárú, tugtar de chumhacht don ÚBE, mar rogha dheireanach, cinntí a ghlacadh atá dírithe ar institiúidí airgeadais aonair. Ina theannta sin, i gcás ina measann an Coimisiún gur theip ar Bhallstát oibleagáid a chomhlíonadh faoi na Conarthaí, meabhraítear go bhfuil sé de chumhacht ag an gCoimisiún an t-ábhar a thabhairt os comhair Chúirt Bhreithiúnais an Aontais Eorpaigh, faoi Airteagal 258 CFAE.

(75) Níor cheart go ndéanfaí difear leis an Rialachán seo do chumas na n-údarás inniúil próisis réamh-fhormheasa a choinneáil maidir leis na conarthaí lena rialaítear ionstraimí chaipiteal Breise Leibhéal 1 agus Leibhéal 2. Sna cásanna sin, níor cheart na hionstraimí caipitil sin a ríomh chuig caipiteal Breise Leibhéal 1 nó chuig caipiteal Breise Leibhéal 2 de chuid na hinstitiúide ach amháin a luaithe a bheidh na próisis fhormheasa sin tugtha chun críche acu.

(76) D'fhonn disciplín an mhargaidh a neartú agus cobhsaíocht airgeadais a mhéadú, ní mór ceanglais níos mionsonraithe a thabhairt isteach maidir le foirm agus cineál caipitil rialála agus na coigeartuithe stuamachta a rinneadh a nochtadh, d'fhonn a áirithiú go mbeidh dóthain eolais ag infheisteoirí agus ag taisceoirí faoi shócmhainneacht institiúidí.

(77) Tá sé riachtanach freisin go mbeidh eolas ag na húdaráis inniúla, i dtéarmaí comhiomlána ar a laghad, ar leibhéal na gcomhaontuithe athcheannaigh, na n-iasachtaí urrús agus gach cineál eile sócmhainní. Ba cheart faisnéis den chineál sin a thuairisciú chuig na húdaráis inniúla. D'fhonn disciplín an mhargaidh a neartú, ba cheart go mbeadh ceanglais níos mionsonraithe maidir le comhaontuithe athcheannaigh agus maoiniú urraithe a nochtadh.

(78) Ba cheart an sainmhíniú nua ar chaipiteal agus ar cheanglais chaipitil rialála a thabhairt isteach agus aird á tabhairt ar na himthosca agus na dálaí náisiúnta éagsúla, agus is é an chaoi a dtiocfaidh laghdú i rith na tréimhse trasdula ar na héagsúlachtaí tosaigh sin. D'fhonn an leanúnachas iomchuí a áirithiú ar leibhéal na gcistí dílse, marthanófar ionstraimí a eiseofar faoi chuimsiú birt athchaipitlithe de bhun rialacha maidir leis an Státchabhair agus a eiseofar roimh an dáta a dtiocfaidh an Rialachán seo i bhfeidhm go ceann na tréimhse trasdula. Ba cheart go laghdófaí iontaoibh i Státchabhair a mhéid is féidir amach anseo. A mhéid atá gá leis an Státchabhair sin i gcásanna áirithe, áfach, ba cheart go bhforáilfear sa Rialachán do chreat chun déileáil le cásanna mar sin. Ba cheart go sonrófaí sa Rialachán seo, go háirithe, cén chaoi is ceart na hionstraimí cistí dílse a eisítear faoi chuimsiú birt athchaipitilithe de bhun rialacha maidir leis an Státchabhair a láimhseáil. Ba cheart an fhéidearthacht go mbainfeadh institiúidí tairbhe as láimhseáil den sórt sin a bheith faoi réir coinníollacha dochta. Ina theannta sin, a mhéid a cheadaítear imeachtaí ón gcritéar nua maidir le cáilíocht ionstraimí cistí dílse le láimhseáil den sórt sin, ba cheart go mbeadh na himeachtaí sin chomh teoranta agus is féidir. Maidir leis an láimhseáil i leith ionstraimí caipitil atá ann cheana agus a eisítear faoi chuimsiú birt athchaipitilithe de bhun rialacha maidir leis an Státchabhair, ba cheart idirdhealú soiléir a dhéanamh idir na hionstraimí caipitil sin a chomhlíonann ceanglais an Rialacháin seo agus na hionstraimí nach gcomhlíonann iad. Dá bhrí sin, ba cheart forálacha idirthréimhseacha iomchuí don chás deireanach sin a leagan síos sa Rialachán seo.

(79) Ceanglaíonn Treoir 2006/48/CE ar institiúidí creidmheasa cistí dílse atá ar a laghad comhionann le méideanna íosta arna sonrú a chur ar fáil go dtí an 31 Nollaig 2011. I bhfianaise iarmhairtí leanúnacha na géarchéime airgeadais in earnáil na baincéireachta agus leathnú ar na socruithe idirthréimhseacha ar ghlac an CBMB leo i gcomhair ceanglas caipitil, is iomchuí teorainn níos ísle a thabhairt isteach arís go ceann tréimhse teoranta go dtí go mbeidh go leor cistí dílse curtha ar bun i gcomhréir leis na socruithe idirthréimhseacha le haghaidh cistí dílse dá bhforáiltear sa Rialachán seo agus a chuirfear i bhfeidhm de réir a chéile ó dháta chur i bhfeidhm an Rialacháin seo go dtí 2019.

(80) I gcás grúpaí a bhfuil gnó suntasach baincéireachta nó infhestíochta agus árachais acu, soláthraítear le Treoir 2002/87/CE ó Pharlaimint na hEorpa agus ón gComhairle an 16 Nollaig 2002 maidir le maoirseacht fhorlíontach ar institiúidí creidmheasa, ar ghnóthais árachais agus ar ghnólachtaí infheistíochta in ilchuideachta airgeadais (13) rialacha sonracha chun aghaidh a thabhairt ar an 'comhaireamh dúbailte caipitil seo. Tá Treoir 2002/87/CE bunaithe ar phrionsabail a nglactar leo ar fud an domhain le déileáil le priacail a bhfuil baint acu le hearnálacha éagsúla. Neartaítear leis an Rialachán seo an bealach a mbeidh feidhm ag na rialacha sin le haghaidh ilchuideachtaí airgeadais ar ghrúpaí gnólachtaí infheistíochta agus baincéireachta, le cinntiú go gcuirfear na rialacha i bhfeidhm ar bhealach daingean agus comhsheasmhach. Tabharfar aghaidh ar athruithe eile ar bith is gá a dhéanamh nuair a bheidh athbhreithniú á dhéanamh ar Threoir 2002/87/CE, a bhfuil coinne leis in 2015.

(81) Léirigh an ghéarchéim airgeadais gur ró-íseal i bhfad a mheas institiúidí an leibhéal priacal creidmheasa contrapháirtí a bhain le díorthaigh thar an gcuntar (OTC). Spreag sé sin an G-20, i Meán Fómhair 2009, chun a éileamh go ndéanfaí níos mó díorthach thar an gcuntar a imréiteach trí contrapháirtí lárnach (CPL). Ina theannta sin, maidir leis na díorthaigh thar an gcuntar nach bhféadfaí a imréiteach go lárnach, d'iarr siad iad a bheith faoi réir ceanglas níos airde maidir le cistí dílse d'fhonn na priacail níos airde a bhaineann leo a léiriú ar bhealach níos fearr.

(82) Tar éis don G-20 é sin a iarraidh, rinne an CBMB athrú ábhartha ar an gcóras priacal creidmheasa contrapháirtí, mar chuid de Basel III. Meastar go ndéanfaidh Basel III méadú suntasach ar na ceanglais cistí dílse a bhaineann le díorthaigh thar an gcuntar agus maidir le maoiniú idirbhearta urrúis i gcás agus meastar go gcruthófar dreasachtaí móra chun go mbainfeadh institiúidí leas as contrapháirtithe lárnacha. Meastar go gcuirfidh Basel III tuilleadh dreasachtaí ar fáil chun bainistiú priacal ar risíochtaí creidmheasa contrapháirtí a neartú agus chun athbhreithniú a dhéanamh ar an gcóras reatha maidir le láimhseáil risíochtaí ar priacal creidmheasa contrapháirtithe lárnacha.

(83) Ba cheart cistí dílse breise a bheith ina seilbh ag institiúidí mar gheall ar an bpriacal maidir le coigeartú luachála creidmheasa a eascraíonn as díorthaigh thar an gcuntar. Ba cheart d'institiúidí comhghaol luacha sócmhainne níos airde a úsáid agus iad ag ríomh na gceanglas maidir le cistí dílse le haghaidh risíochtaí ar priacal creidmheasa contrapháirtí a eascraíonn as díorthaigh thar an gcuntar agus as idirbhearta maoinithe urrús chuig institiúidí airgeadais áirithe. Ba cheart go mbeadh ceanglas ar institiúidí freisin feabhas suntasach a chur ar thomhas agus ar bhainistiú priacal creidmheasa contrapháirtí agus é sin a dhéanamh trí aghaidh a thabhairt ar bhealach níos fearr ar priacal comhghaolmhaireachta, ar chontrapháirtithe an-ghiaráilte agus ar chomhthaobhacht, agus feabhsuithe comhfhreagracha i réimse na tástála siarghabhálaí agus na tástála struis ag gabháil leo.

(84) An sásra iltaobhach glanluachála agus roinnte caillteanas a chuireann contrapháirtithe lárnacha ar fáil, is gnách go dtéann sí chun sochair do risíochtaí trádála ar chontrapháirtithe lárnacha. Dá thoradh sin, bíonn priacal an-íseal creidmheasa contrapháirtí ag baint leo agus ba cheart dá bhrí sin go mbeidís faoi réir ceanglas an-íseal maidir le cistí dílse. Mar sin féin, ba cheart go mbeadh an ceanglas sin dearfach d'fhonn a áirithiú go ndéanfaidh institiúidí rianú agus faireachán ar a risíochtaí ar chontrapháirtithe lárnacha mar chuid de dhea-bhainistíocht priacal agus d'fhonn a léiriú nach bhfuil risíochtaí trádála ar chontrapháirtithe lárnacha fiú saor ó priacal.

(85) Is éard atá i gciste mainneachtana contrapháirtí lárnaigh sásra a fhágann gur féidir caillteanais a roinnt (frithpháirtiú) ar bhaill imréitigh an chontrapháirtí lárnaigh. Úsáidtear é i gcásanna ina mbeadh na caillteanais a thabhódh an contrapháirtí lárnach tar éis mhainneachtain baill imréitigh níos mó ná corrlaigh agus ranníocaíochtaí an chiste mainneachtana a chuireann an ball imréitigh sin ar fáil agus aon chosaint eile a d'fhéadfadh an contrapháirtí lárnach a úsáid sula mbainfeadh sé leas as ranníocaíochtaí ciste mhainneachtana na mball imréitigh eile. I bhfianaise an méid sin, tá an priacal a bhaineann le risíochtaí ó ranníocaíochtaí ciste mainneachtana níos airde ná an priacal a bhaineann le risíochtaí trádála. Dá bhrí sin, ba cheart go mbeadh risíochtaí den chineál sin faoi réir ceanglais níos airde maidir le cistí dílse.

(86) Ba cheart athróg a bheith in "caipitil hipitéiseach" contrapháirtí lárnaigh, athróg a bheadh riachtanach chun ceanglas cistí dílse a chinneadh maidir le risíochtaí baill imréitigh i ngeall ar a ranníocaíochtaí le ciste mainneachtana contrapháirtithe lárnacha. Níor cheart a mheas gur aon ní eile é. Go háirithe, níor cheart a mheas gurb é sin an méid caipitil a chuireann an t-údarás inniúil de cheangal ar an gcontrapháirtí lárnach a bheith ina seilbh aige.

(87) An t-athbhreithniú ar láimhseáil priacal creidmheasa contrapháirtí, go háirithe ceanglais níos airde a chur ar bun maidir le cistí dílse le haghaidh conarthaí díorthach déthaobhacha d'fhonn an priacal níos airde don chóras airgeadais a bhaineann leo sin a chur san áireamh, is cuid lárnach é d'iarrachtaí an Choimisiúin féachaint chuige go mbeidh na margaí díorthach éifeachtach, sábháilte agus slán. Dá bhrí sin, tá an Rialachán seo ina chomhlánú ar Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (14).

(88) Ba cheart don Choimisiún athbhreithniú a dhéanamh ar na díolúintí ábhartha le haghaidh risíochtaí móra faoin 31 Nollaig 2015. Go dtí go bhfeicfear an toradh a bheidh ar an athbhreithniú sin, ba cheart ligean do na Ballstáit fós cinneadh a dhéanamh maidir le risíochtaí móra áirithe a dhíolmhú ó na rialacha sin go ceann idirthréimhse atá fada go leor. Ag cur leis an obair a rinneadh faoi chuimsiú Threoir 2009/111/CE ó Pharlaimint na hEorpa agus ón gComhairle lena leasaítear Treoir 2006/48/CE, Treoir 2006/49/CE agus Treoir 2007/64/CE a mhéid a bhaineann le bainc atá cleamhnaithele hinstitiúidí larnacha, le hítimí cistí dílse áirithe, le risíochtaí móra áirithe, le socruithe maoirseachta agus le bainisitiú géarchéim (15) a ullmhú agus a chaibidliú agus ag cur forbairtí idirnáisiúnta agus Eorpacha maidir leis na saincheisteanna sin san áireamh, ba cheart don Choimisiún athbhreithniú a dhéanamh maidir lena bpléifear ar cheart go leanfaí de na díolúintí sin a chur i bhfeidhm ar bhealach lánroghnach nó ar bhealach níos ginearálta agus an dtabharfaí aghaidh ar na priacail a bhaineann leis na risíochtaí sin trí mheáin éifeachtacha eile a leagtar síos sa Rialachán seo.

(89) D'fhonn a áirithiú nach ndéanfar dochar do chomhleanúnachas na rialacha aonfhoirmeacha a bhunaítear leis an Rialachán seo ar bhonn buan le díolúintí ar risíochtaí ag údaráis inniúla, tar éis idirthréimhse, agus mura bhfuil toradh ar bith ar an athbhreithniú thuasluaite, ba cheart go rachadh na húdaráis inniúla i gcomhairle leis an ÚBE le cinneadh an iomchuí é leanúint d'úsáid a bhaint as an deis risíochtaí áirithe a dhíolmhú.

(90) Saintréithe de chuid blianta a tháinig roimh an ngéarchéim airgeadais ab ea an fás iomarcach a tháinig ar risíochtaí institiúidí i gcoibhneas lena gcistí dílse (luamhánú). Chuir caillteanais agus an easpa maoinithe le linn na géarchéime airgeadais iallach ar institiúidí laghdú suntasacha a dhéanamh ar an nluamhánú thar thréimhse ghearr. Mhéadaigh sé sin an chaoi a raibh praghsanna sócmhainní á mbrú síos, rud ba chúis le tuilleadh caillteanas a bheith ag institiúidí creidmheasa agus ag gnólachtaí infheistíochta araon sa chaoi gur tháinig laghduithe breise ar a gcistí dílse. Is é toradh a bhí ar an titim sin gur laghdaigh an creidmheas a bhí ar fáil don fhíorgheallagar agus go raibh an ghéarchéim níos doimhne agus níos faide.

(91) Tá ceanglais priacal -bhunaithe maidir le cistí dílse fíor-riachtanach lena áirithiú go mbeidh go leor cistí dílse ann chun caillteanais gan choinne a chumhdach. Mar sin féin, léirigh an ghéarchéim nach leor na ceanglais sin iontu féin chun cosc a chur ar institiúidí priacal luamhánaithe iomarcach neamh-inbhuanaithe a ghlacadh.

(92) I mí Mheán Fómhair 2009, chuir ceannairí an G-20 ceangal orthu féin rialacha a fhorbairt a nglacfaí leo go hidirnáisiúnta chun luamhánú iomarcach a dhíspreagadh. Chun na críche sin, thacaigh siad le cóimheas luamhánaithe a thabhairt isteach mar bheart forlíontach ar chreat Basel II.

(93) I mí na Nollag 2010, d'fhoilsigh an CBMB treoirlínte a thug sainmhíniú ar an modheolaíocht chun an cóimheas luamhánaithe a ríomh. Foráiltear leis na rialacha sin go mbeidh tréimhse bhreathnóireachta ann ón 1 Eanáir 2013 go dtí an 1 Eanáir 2017, tréimhse a ndéanfar faireachán lena linn ar an gcóimheas giarála, ar a chomhpháirteanna agus ar an gcaoi a bhfeidhmíonn sé i dtaca leis an gceanglas priacal -bhunaithe. Tá sé beartaithe ag an CBMB coigeartuithe deiridh a dhéanamh, i bhfianaise thorthaí na tréimhse breathnóireachta, ar shainmhíniú agus ar chalabrú an chóimheasa luamhánaithe sa chéad leath de 2017, d'fhonn ceanglas a dhéanamh de an 1 Eanáir 2018 ar bhonn athbhreithniú agus calabrú cuí. Déantar foráil i dtreoirlínte an CBMB freisin maidir leis an gcóimheas luamhánaithe agus a chomhpháirteanna a nochtadh ón 1 Eanáir 2015 ar aghaidh.

(94) Is uirlis rialála agus maoirseachta nua ag an Aontas an cóimheas giarála. I gcomhréir leis na comhaontuithe idirnáisiúnta, ba cheart é a thabhairt isteach ar dtús mar ghné bhreise a d'fhéadfaí cur i bhfeidhm ar institiúidí aonair ar rogha na n-údarás maoirseachta. D'fhágfadh na hoibleagáidí tuairiscithe maidir le hinstitiúidí go bhféadfaí athbhreithniú agus calabrú cuí a dhéanamh air, d'fhonn gluaiseacht chuig beart cenagailteach a dhéanamh in 2018.

(95) Nuair a bheidh athbhreithniú á dhéanamh ar thionchar an chóimheasa luamhánaithe ar cineálacha éagsúla gnó, ba cheart aird ar leith a thabhairt ar chineálacha gnó a mheastar priacal íseal a bheith ag baint leo, mar shampla iasachtaí morgáiste agus iasachtaí speisialaithe a dhéantar le rialtais réigiúnacha, le húdaráis áitiúla nó le heintitis san earnáil phoiblí. Ba cheart don ÚBE, bunaithe ar na sonraí a fhaightear agus ar na torthaí ón athbhreithniú maoirseachta le linn tréimhse bhreathnóireachta, aicmiú samhlacha gnó agus priacail a fhorbairt i gcomhar leis na húdaráis inniúla. Bunaithe ar an anailís iomchuí, agus sonraí stairiúil nó cásanna struis a chur san áireamh freisin, ba cheart go mbeadh measúnú ar na leibhéil iomchuí den chóimheas luamhánaithe a dhéanann cosaint ar theacht aniar na samhlacha gnó faoi seach agus cibé ar cheart go socrófaí leibhéil an chóimheasa ghiarála mar thairseacha nó mar raonta. Tar éis na tréimhse breathnóireachta agus calabiú leibhéal an chóimheasa luamhánaithe faoi seach, agus bunaithe ar an measúnú, féadfaidh an ÚBE athbhreithniú iomchuí maidir le staidreamh a fhoilsiú, lena n-áirítear meáin agus dialltaí caighdeánach an chóimheasa ghiarála. Tar éis ceanglais an chóimheasa luamhánaithe a ghlacadh, ba cheart don ÚBE athbhreithniú iomchuí maidir le staidreamh a fhoilsiú, lena n-áirítear meáin agus dialltaí caighdeánacha an chóimheasa luamhánaithe i ndáil le catagóirí aitheanta na n-institiúidí.

(96) Ba cheart d'institiúidí faireachán a dhéanamh ar leibhéal an chóimheasa luamhánaithe, ar athruithe a thagann ar an leibhéal sin agus ar an bpriacal luamhánaithe mar chuid den phróiseas inmheánach measúnaithe ar leordhóthanacht caipitil (PIMLC). Ba cheart faireachán den sórt sin a bheith ina cuid den phróiseas athbhreithniúcháin mhaoirseachta. Go háirithe, tar éis theacht i bhfeidhm na gceanglas maidir leis an gcóimheas giarála, ba cheart do na húdaráis inniúla faireachán a dhéanamh ar fhorbairtí sa tsamhail ghnó agus ar an bpróifíl priacal a bhaineann leis sin d'fhonn a áirithiú go mbeadh aicmiú na n-institiúidí i gceart agus cothrom le dáta.

(97) Tá struchtúir dhea-rialachais, trédhearcacht agus nochtadh riachtanach d'fhonn beartais fhónta maidir le luach saothair a áirithiú. D'fhonn trédhearcacht leormhaith a áirithiú don mhargadh maidir leis na struchtúir luacha saothair agus an priacal a bhaineann leo, ba cheart d'institiúidí faisnéis mhionsonraithe a nochtadh maidir lena gcuid beartas i leith luach saothair, a gcleachtais agus, ar chúiseanna rúndachta, na méideanna comhiomlánaithe a thugtar do na baill foirne sin a bhfuil tionchar ábharach ag a ngníomhaíochtaí gairmiúla ar phróifíl priacal na hinstitiúide. Ba cheart an fhaisnéis sin go léir a chur ar fáil do na páirtithe leasmhara go léir. Ba cheart go mbeadh na ceanglais áirithe sin gan dochar do cheanglais níos ginearálta nochta a bhaineann le beartais luacha saothair is infheidhme go cothrománach trasna earnálacha. Ina theannta sin, ba cheart go mbeadh cead ag na Ballstát a chur de cheangal ar institiúidí faisnéis níos mionsonraithe maidir le luach saothair a chur ar fáil.

(98) Níor cheart go méadófaí le Gníomhaireacht Rátála Creidmheasa a aithint mar Institiúid um Measúnú Creidmheasa Sheachtrach (IMCS) foriamh margaidh a bhfuil forlámhas ag trí ghnóthas lárnacha air cheana féin. Ba cheart go ndéanfadh an ÚBE agus na Bainc Cheannais foráil, gan an próiseas a dhéanamh níos fusa nó féachaint chuige go mbeadh sé chomh dian, chun níos mó Gníomhaireachtaí Rátála Creidmheasa a aithint mar IMCS mar bhealach chun an margadh a oscailt do ghnóthais eile.

(99) Maidir le Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i dtaca le próiseáil sonraí pearsanta agus maidir le saorghluaiseacht sonraí den sórt (16) sin agus Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le cosaint daoine aonair i ndái (17) l le sonraí pearsanta arna bpróiseáil ag institiúidí agus ag comhlachtaí Comhphobail agus maidir le saorghluaiseacht na sonraí sin, ba cheart iad a bheith lán-infheidhme maidir le próiseáil sonraí pearsanta chun críche an Rialacháin seo.

(100) Ba cheart maolán éagsúlaithe sócmhainní leachtacha a bheith ina seilbh ag institiúidí is féidir leo a úsáid chun riachtanais leachtachta a chlúdach le linn struis leachtachta gearrthéarmaí. Ós rud é nach féidir a bheith cinnte ex ante cé na sócmhainní sonracha laistigh de gach aicme sócmhainní a d'fhéadfadh a bheith faoi réir turraingí ex-post, tá sé iomchuí maolán leachtachta éagsúlaithe ardcháilíochta a chur chun cinn ina mbeadh catagóirí éagsúla sócmhainní. Le comhdhlúthacht sócmhainní agus ró-spleáchas ar leachtacht an mhargaidh, cruthaítear priacal sistéamach don earnáil airgeadais agus ba cheart an méid sin a sheachaint. Ba cheart da bhrí sin tacar leathan de ardcháilíochta a chur san áireamh le linn tréimhse breathnóireachta tosaigh a úsáidfear chun sainmhíniú a fhorbairt ar cheanglas maidir le cumhdach leachtachta. Agus sainmhíniú aonfhoirmeach ar shócmhainní leachtachta á dhéanamh, bheifí ag súil leis go ndéanfaí bannaí rialtais, agus bannaí cumhdaithe a thrádáiltear ar mhargaí trédhearcacha a bhfuil láimhdeachas leantach acu, ar a laghad, a mheas mar shócmhainní fíor-ardleachtachta agus ffíor-ardcháilíochta creidmheasa. Bheadh sé iomchuí freisin gur cheart sócmhainní a chomhfhreagraíonn d'Airteagal 416(1) -(a) go (c) a áireamh sa mhaolán gan teorainneacha. Nuair a úsáideann institiúidí an stoc leachtachta, ba cheart dóibh plean a chur ar bun chun a gcuid sealbhán sócmhainní leachtacha a athshlánú agus ba cheart do na húdaráis inniúla a áirithiú go bhfuil an plean leordhóthanach agus go gcuirtear i bhfeidhm é.

(101) Ba cheart an stoc sócmhainní leachtacha a bheith ar fáil am ar bith chun freastal ar na heis-sreafaí leachtachta. Ba cheart leibhéal na riachtanas leachtachta le linn struis leachtachta gearrthéarmaí a chinneadh ar bhealach caighdeánaithe d'fhonn caighdeán aonfhoirmeach fóntachta agus bonn cothromaíochta a airithiú. Ba cheart go n-áiritheofaí nach mbeadh aon iarmhairtí neamhbheartaithe ag a leithéid de chinneadh caighdeánaithe ar mhargaí airgeadais, ar shíneadh creidmheasa ná ar fhás eacnamaíoch, agus ba cheart a chur san áireamh freisin samhlacha éagsúla gnó agus infheistíochta agus timpeallachtaí éagsúla maoinithe institiúidí ar fud an Aontais. Chuige sin, ba cheart an ceanglas maidir le cumhdach leachtachta a bheith faoi réir tréimhse breathnóireachta. Bunaithe ar na tuairimí agus le tacaíocht tuarascálacha ó ÚBE, ba cheart go gcumhachtófaí don Choimisiún gníomh tarmligthe a ghlacadh chun ceanglas maidir le cumhdach leachtachta atá mionsonraithe agus comhchuibhithe a thabhairt isteach don Aontas ar bhealach tráthúil. D'fhonn comhchuibhiú domhanda a áirithiú í réimse rialáil leachtachta, ba cheart go mbeadh aon ghníomh tarmligthe chun an ceanglas maidir le cóimheas cumhdaigh leachtachta a thabhairt isteach inchomparáide leis an gcóimheas maidir le cumhdach leachtachta a leagtar amach sa chreat idirnáisiúnta deiridh maidir le tomhas, caighdeáin agus faireachán priacail leachtachta de chuid CBMB agus sonraíochtaí an Aontais agus sonraíochta náisiúnta á gcur san áireamh.

(102) Chun na críche sin, le linn na tréimhse breathnóireachta, ba cheart d’ÚBE athbhreithniú agus measúnú a dhéanamh, inter alia, ar a iomchuí is a bheadh tairseach 60 % ar shócmhainní leachtachta leibhéal 1, uasteorainn 75 % ar insreafaí i gcoinne eis-sreafaí agus céimniú isteach an cheanglais maidir le cumhdach leachtachta ó 60 % ón 1 Eanáir 2015 agus é ag méadú ar bhonn céimnitheach go 100 %. Agus measúnú agus tuairisciú á ndéanamh aige ar shainmhínithe aonfhoirmeacha an stoic sócmhainní leachtacha, ba cheart d’ÚBE aird a thabhairt ar shainmhíniú CBMBCBMB ar shócmhainní leachtachta ardleibhéil (SLAL) mar bhonn dá anailís, agus sonraíochtaí an Aontais agus sonraíochtaí náisiúnta á gcur san áireamh. Cé gur cheart d’ÚBE na hairgeadraí sin a shainaithint ina sáraíonn an gá atá ag institiúidí atá bunaithe san Aontais le sócmhainní leachtacha infhaighteacht na sócmhainní leachtacha sin san airgeadra sin, ba cheart go ndéanfadh ÚBE scrúdú bliantúil i dtaobh ar cheart maoluithe, lena n-áirítear na maoluithe sin a shainaithnítear sa Rialachán seo, a chur i bhfeidhm. Ina theannta sin, ba cheart d’ÚBE measúnú bliantúil a dhéanamh, i ndáil le haon mhaolú den chineál sin chomh maith le maoluithe a sainaithníodh cheana sa Rialachán seo, i dtaobh ar cheart go mbeadh aon choinníoll breise ceangailte le húsáid na maoluithe ag institiúidí atá bunaithe san Aontais, nó ar cheart go ndéanfaí coinníollacha atá ann cheana a athbhreithniú. Ba cheart d’ÚBE torthaí na hanailíse a rinne sé a chur faoi bhráid an Choimisiúin i dtuarascáil bhliantúil.

(103) D'fhonn an éifeachtúlacht a mhéadú agus an t-ualach riaracháin a laghdú, ba cheart d' ÚBE creat tuairiscithe comhleanúnach a chur ar bun ar bhonn tacair chomhchuibhithe caighdeán do cheanglais leachtachta ar cheart iad a chur i bhfeidhm ar fud an Aontais. Chun na críche sin, ba cheart d' ÚBE formáidí tuairiscithe aonfhoirmeacha agus réitigh TF aonfhoirmeacha a fhorbairt lena gcuirtear san áireamh forálacha an Rialacháin seo agus forálachaThreoir 201336/AE. Go dtí dáta cur chun feidhme na gceanglas leachtachta iomlán, ba cheart do na hinstitiúidí leanúint dá gcuid ceanglas tuairiscithe náisiúnta a chomhlíonadh.

(104) Ba cheart go n-eiseodh an ÚBE, i gcomhar le BERS, treoir maidir leis na prionsabail chun stoc leachtach a úsáid i riocht struis.

(105) Níor cheart talamh slán a dhéanamh de go dtabharfaidh institiúidí tacaíocht leachtachta d'institiúidí eile a bhaineann leis an ngrúpa céanna nuair a bhíonn deacrachtaí acu freastal ar a gcuid oibleagáidí íocaíochta. Mar sin féin, ba cheart go mbeadh na húdaráis inniúla in ann cur chun feidhme ancheanglais maidir le cumhdach a tharscaoileadh i leith institiúidíaonair, faoi réir coinníollacha diana agus faoi réir chomhaontú aonair na n-údarás inniúil go léir lena mbaineann, agus na hinstitiúidí sin a chur faoi réir ceanglais chomhdhlúite, d'fhonn a cheadú dóibh a leachtacht a bhainistiú go lárnach ar leibhéal an ghrúpa nó an fhoghrúpa.

(106) Ar an gcuma chéanna, i gcás nach ndeonófar tarscaoileadh, maidir le sreafaí leachtachta idir dhá institiúid den ghrúpa céanna agus atá faoi réir maoirseachta comhdhlúite, nuair a thiocfaidh an ceanglas maidir le leachtacht chun bheith ina bheart ceangailteach, níor cheart go bhfaighidís rátaí insreafa agus eis-sreafa fabhracha ach amháin sna cásanna sin ina bhfuil na cosaintí go léir is gá i bhfeidhm. Ba cheart go mbeadh láimhseáil fhabhrach shonrach den sórt sin sainithe go beacht agus nasctha le comhlíonadh roinnt coinníollacha diana agus oibiachtúla. Ba cheart an láimhseáil shonrach is infheidhme do shreabhadh inghrúpa a fháil trí mhodheolaíocht lena n-úsáidtear critéir agus paraiméadair oibiachtúla d'fhonn leibhéil shonracha insreafaí agus eis-sreafaí a chinneadh idir na hinstitiúidí agus an contrapháirtí. Ar bhonn na dtuairimí sin agus le tacaíocht ó thuarascáil ÚBE, ba cheart a chumhachtú don Choimisiún, i gcás inarb iomchuí agus agus mar chuid den ghníomh tarmligthe a ghlacfaidh an Coimisiún de bhun an Rialacháin seo chun an gceanglas maidir le cumhdach leachtachta a shonrú, gníomhartha tarmligthe a ghlacadh chun na láimhseálacha sonracha inghrúpa sin, an mhodheolaíocht agus na critéir oibiachtúla a bhfuil siad nasctha leo chomh maith le módúlachtaí cinnidh chomhpháirtigh chun measúnú a dhéanamh ar na critéir sin, a leagan síos.

(107) Tá na bannaí arna n-eisiúint ag an nGníomhaireacht Náisiúnta um Bainistíocht Sócmhainní (GNBS) in Éirinn thar a bheith tábhachtach don téarnamh baincéireachta in Éirinn agus tá formheas roimh ré tugtha dá n-eisiúint ag na Ballstáit, agus tá a n-eisiúint formheasta mar Státchabhair ag an gCoimisiún mar bheart tacaíochta atá tugtha isteach chun sócmhainní lagaithe a bhaint de chláir chomhardaithe institiúidí creidmheasa áirithe. Tá eisiúint bannaí den sórt sin, beart idirthréimhseach a bhfuil tacaithe leis ag an gCoimisiún agus ag BCE, mar chuid lárnach den athstruchtúrú ar chóras baincéireachta na hÉireann. Tá na bannaí sin ráthaithe ag rialtas na hÉireann agus is comhthaobhacht incháilithe iad leis na húdaráis airgeadaíochta. Ba cheart don Choimisiún aghaidh a thabhairt ar shásraí sonracha chun marthanú a dhéanamh ar shócmhainní inaistrithe atá eisithe nó ráthaithe ag eintitis a bhfuil formheas Státchabhrach Aontais acu, mar chuid den ghníomh tarmligthe a ghlacfaidh sé de bhun an Rialacháin sin d'fhonn an ceanglas maidir le cumhdach leachtachta a shonrú. Maidir leis sin, ba cheart don Choimisiún agus é á chur san áireamh aige gur cheart a cheadú d'institiúidí a ríomhann na ceanglais maidir le cumhdach leachtachta i gcomhréir le leis an Rialachán seo bannaí sinsearacha de chuid GNBS a áireamh, go dtí mí na Nollag 2019, mar shócmhainní a bhfuil leachtacht agus cáilíocht chreidmheasa fíor- ard acu.

(108) Ar an dul céanna, tá tábhacht ar leith ag baint leis na bannaí arna n-eisiúint ag Cuideachta na Spáinne um Bainistíocht Sócmhainní do théarnamh baincéireachta na Spáinne agus is beart idirthréimhseach iad a bhfuil tacaithe ag an gCoimisiún agus ag BCE leis, mar chuid lárnach den athstruchtúrú ar chóras baincéireachta na Spáinne. Ós rud é go ndearnadh foráil dá n-eisiúint sa Mheabhrán Tuisceana maidir le Coinníollacht Bheartais don Earnáil Airgeadais a shínigh an Coimisiún agus na hÚdaráis Spáinneacha an 23 Iúil 2012, agus ós rud é go dteastaíonn formheas ón gCoimisiún chun na sócmhainní a aistriú mar bheart státchabhrach atá tugtha isteach chun sócmhainní lagaithe a bhaint de chláir chomhardaithe institiúidí creidmheasa áirithe, agus a mhéid atá siad ráthaithe ag rialtas na Spáinne agus a mhéid gur comhthaobhacht incháilithe iad leis na húdaráis airgeadaíochta. Ba cheart don Choimisiún aghaidh a thabhairt ar shásraí sonracha chun marthanú a dhéanamh ar shócmhainní inaistrithe atá eisithe nó ráthaithe ag eintitis a bhfuil formheas státchabhrach Aontais acu. Maidir leis sin, ba cheart don Choimisiún tuarascáil a dhéanamh,a mbeadh togra reachtach in éineacht leis, i gcás inarb iomchuí, ina gcuirfí san áireamh gur cheart a cheadú d'institiúidí a ríomhann na ceanglais maidirle cumhdach leachtachta i gcomhréir le Cuid a Sé bannaí sinsearacha de chuid Chuideachta na Spáinne um Bainistíocht Sócmhainní, a áireamh, go dtí mí na Nollag 2023, ar a laghad, mar shócmhainní a bhfuil leachtacht agus cáilíocht chreidmheasa thar a bheith ard acu.

(109) Ar bhonn na dtuarascálacha a gceanglaítear ar ÚBE tíolacadh 509 agus nuair a bheidh an togra le haghaidh gnímh tharmligthe maidir le ceanglais leachtachta á ullmhú, ba cheart don Choimisiún a mheas freisin ar cheart láimhseáil den sórt sin a dheonú i gcás bannaí sinsearacha a eisíonn eintitis dhlíthiúla atá comhchosúil le GNBS in Éirinn nó leis an gCuideachta Bainistithe Sócmhainní sa Spáinn, ar eintitis iad a bunaíodh chun na críche céanna agus a bhfuil tábhacht faoi leith ag baint leo i ndáil le téarnamh na mbanc in aon Bhallstát eile, a mhéid a bheidh siad ráthaithe ag rialtas lárnach an Bhallstáit ábhartha agus a mhéid gur comhthaobhacht incháilithe iad leis na húdaráis airgeadaíochta.

(110) Agus na dréachtchaighdeáin theicniúla rialála á bhforbairt i le modhanna a chinneadh chun an eis-sreabhadh breise a thomhas, ba cheart go mbreathnódh ÚBE siar ar chur chuige breathnaithe siar stairiúil caighdeánaithe mar mhodh tomhais mar sin.

(111) Go dtí go dtabharfar isteach an cóimheas glanchistiúcháin chobhsaí (CGCC) mar íoschaighdeán ceangailteach, ba cheart go n-urramódh institiúidí oibleagáid ghinearálta maoiniúcháin. Níor cheart gur ceanglas cóimheasa an oibleagáid ghinearálta maoinithe. Má thugtar isteach cóimheas cobhsaí maoiniúcháin mar íoschaighdeán trí bhíthin forála náisiúnta, go dtí go dtabharfar isteach an CGCC, ba cheart go ndéanfadh institiúidí an t-íoschaighdeán sin a chomhlíonadh dá réir.

(112) Le cois na gceanglas maidir le leachtacht ghearrthéarmach, ba cheart d'institiúidí struchtúir mhaoinithe a ghlacadh freisin a mbeadh cobhsaíocht fhadtéarmach ag baint leo. D'aontaigh an CBMB i mí na Nollag 2010 go ngluaisfidh an CGCC go dtí caighdeán íosta roimh an 1 Eanáir 2018 agus go gcuirfidh an CBMB dianphróisis tuairiscithe i bhfeidhm chun faireachán a dhéanamh ar an gcóimheas le linn tréimhse trasdula agus go leanfaidh sé leis ag athbhreithniú impleachtaí na gcaighdeán sin ar mhargaí airgeadais, ar shíneadh creidmheasa agus ar fhás eacnamaíoch, agus go dtabharfaidh sé aghaidh ar iarmhairtí neamhbheartaithe de réir mar is gá. Sa chaoi sin d'aontaigh an CBMB go mbeidh an CGCC faoi réir tréimhse bhreathnóireachta agus go mbeidh clásal athbhreithnithe ann freisin. Sa chomhthéacs sin, ba cheart d'ÚBE meastóireacht a dhéanamh, ar bhonn an tuairiscithe a cheanglaítear leis an Rialachán seo, i dtaobh conas ba cheart ceanglas maidir le maoiniú cobhsaí a cheapadh. Ba cheart don Choimisiún tuarascáil a chur faoi bhráid Pharlaimint na hEorpa agus na Comhairle agus bunaithe ar an meastóireacht sin, mar aon le haon tograí iomchuí d'fhonn ceanglas den sórt sin a thabhairt isteach faoi 2018.

(113) Laigí i rialachas corparáideach roinnt institiúidí a chuir, i bpáirt, le glacadh priacail iomarcacha místuama in earnáil na baincéireachta agus is é a bhí faoi deara cliseadh institiúidí aonair agus fadhbanna sistéimeacha.

(114) Ba cheart d'institiúidí a gcuid socruithe maidir le rialachas corparáideach a nochtadh don phobal d'fhonn faireachán ar na cleachtais maidir le rialachas corparáideach atá ag institiúidí a éascú agus rialú an mhargaidh a fheabhsú. Ba cheart do chomhlachtaí bainistíochta na n-institiúidí sin formheasa thabhairt do ráiteas a dhearbhódh don phobal go bhfuil na socruithe sin leordhóthanach éifeachtúil agus ba cheart an ráiteas a nochtadh don phobal.

(115) D'fhonn éagsúlacht na samhlacha gnó atá ag institiúidí sa mhargadh inmheánach a chur san áireamh, ba cheart ceanglais áirithe fadtéarma struchtúracha amhail CGCC agus an cóimheas luamhánaithe a scrúdú go mion d'fhonn roinnt struchtúr fónta baincéireachta a chur chun cinn, ar struchtúir iad ar bhain geilleagar an Aontais leas astu agus ar cheart go leanfar de leas a bhaint astu.

(116) Tá gá le struchtúr cobhsaí maoiniúcháin chun go bhféadfaí seirbhísí airgeadais a chur ar fáil do theaghlaigh agus do ghnólachtaí ar bhonn leanúnach. I gcoitinne, d'fhéadfadh sé go mbeadh tréithe ag baint leis na sreafaí maoiniúcháin fadtéarmacha sna córais airgeadais bunaithe ar bhainc i gcuid mhór de na Ballstáit a bheidh éagsúil ó na cinn a bhíonn i margaí idirnáisiúnta eile. Chomh maith leis sin, d'fhéadfadh sé gur forbraíodh struchtúir shonracha mhaoiniúcháin i mBallstáit chun maoiniú cobhsaí a chur ar fáil d'infheistíocht fhadtéarma, lena n-áirítear struchtúir dhíláraithe bhaincéireachta chun leachtacht a threorú nó urrúis speisialacha do mhorgáistí a thrádáiltear ar mhargaí fíorleachtacha nó ar infheistíocht fhiúntach iad d'infheistitheoirí fadtéarma. Ba cheart na tosca struchtúracha sin a mheas go cúramach. Tá sé ríthábhachtach, chun na críche sin, go ndéanfaidh ÚBE agus BERS, bunaithe ar thuairisciú a éilítear leis an Rialachán seo, a luaithe a bheidh na caighdeáin idirnáisiúnta tugtha chun críche, meastóireacht ar an mbealach ar cheart ceanglas cobhsaí maoiniúcháin a cheapadh agus aird iomlán á tabhairt ar an éagsúlacht a bhaineann leis na struchtúir mhaoiniúcháín sa mhargadh baincéireachta san Aontas.

(117) D'fhonn a áirithiú go gcóineasófar i leaba a chéile leibhéal na gcistí dílse agus na hoiriúnuithe stuamachta arna gcur i bhfeidhm maidir le sainiú na gcistí dílse ar fud an Aontais agus maidir le sainiú cistí dílse atá leagtha síos sa Rialachán seo le linn idirthréimhse, ba cheart na ceanglais cistí dílse sa Rialachán seo a thabhairt isteach go céimnitheach. Tá sé ríthábhachtach a chinntiú go ndéanfar sin i gcomhréir leis na feabhsuithe a rinne na Ballstáit le déanaí ar leibhéil na gcistí dílse arna gceangal agus ar na sainithe ar chistí dílse atá i bhfeidhm sna Ballstáit. Chun na críche sin, i rith na tréimhse trasdula ba cheart do na húdaráis inniúla cinneadh a dhéanamh, laistigh d'uasteorainneacha agus d'íosteorainneacha sainithe, cé chomh gasta ba cheart leibhéal na gcistí dílse agus na coigeartuithe stuamachta arna gceangal atá leagtha síos sa Rialachán seo a thabhairt isteach.

(118) D'fhonn a áirithiú go ndéanfar go réidh an t-athrú ó na coigeartuithe stuamachta éagsúla atá i bhfeidhm faoi láthair sna Ballstáit go dtí an tacar coigeartuithe stuamachta atá leagtha síos sa Rialachán seo, ba cheart go mbeadh sé ar chumas na n-údarás inniúil, le linn idirthréimhse, leanúint de cheangal a chur ar institiúidí go feadh méid airithe oiriúnuithe stuamachta a dhéanamh ar a gcistí dílse, is oiriúnaithe atá de mhaolú ar an Rialachán seo.

(119) D'fhonn a áirithiú go mbeidh go leor ama ag na hinstitiúidí na leibhéil nua arna gceangal maidir le cistí dílse agus an sainmhíniú nua atá tugtha orthu a chomhlíonadh, ba cheart ionstraimí caipitil áirithe nach gcomhlíonann an sainmhíniú ar chistí dílse atá leagtha síos sa Rialachán seo a chéimniú amach idir an 1 Eanáir 2013 agus an 31 Nollaig 2021. Ina theannta sin, ba cheart stát-ionstraimí áirithe a aithint i gcistí dílse go ceann tréimhse teoranta. Thairis sin, maidir leis na cuntais scairbhisigh a bhaineann le hítimí atá cáilithe mar chistí dílse faoi na bearta náisiúnta trasuí le haghaidh Treoir 2006/48/CE, ba cheart go gcáileodh siad faoi imthosca áirithe mar Ghnáthchothromas Leibhéal 1.

(120) D'fhonn a áirithiú go ndéanfar cóineasú de réir a chéile ionsar rialacha aonfhoirmeacha maidir le nochtadh arna dhéanamh ag institiúidí chun faisnéis chruinn chuimsitheach a sholáthar do rannpháirtithe sa mhargadh maidir le próifíl priacal na n-institiúidí faoi leith, ba cheart na ceanglais nochta a thabhairt isteachgo céimnitheach.

(121) D'fhonn aird a thabhairt ar fhorbairtí sa mhargadh agus ar taithí i gcur i bhfeidhm an Rialacháin seo, ba cheart go mbeadh sé de cheangal ar an gCoimisiún tuarascálacha a chur faoi bhráid Pharlaimint na hEorpa agus na Comhairle, in éindí le tograí reachtacha, de réir mar is cuí, tuarascálacha faoi aon tionchar a d'fhéadfadh a bheith ag ceanglais chaipitil ar an timthriall eacnamaíoch, ceanglais maidir le híosmhéid cistí dílse i gcomhair risíochtaí i bhfoirm bannaí faoi chumhdach, risíochtaí móra, ceanglais leachtachta, luamhánú, risíochtaí ar priacal creidmheasa arna aistriú, priacal creidmheasa contrapháirtí agus an modh risíochta bunaidh, risíochtaí miondíola, an sainiú ar chaipitil incháilithe, agus leibhéal chur i bhfeidhm an Rialacháin seo.

(122) Ba cheart go mbeadh sé mar phríomhchuspóir leis an gcreat dlíthiúil d'institiúidí creidmheasa a áirithiú go bhfeidhmeoidh na seirbhísí atá ríthábhachtach don fhíorgheilleagar agus teorainn á cur leis an mbaol a bhaineann le guais mhorálta. D'fhéadfaí sé go mbeadh an deighilt struchtúrach idir gníomhaíochtaí baincéireachta miondíola agus infheistíochta i ngrúpa baincéireachta ar cheann de na príomhuirlísí chun tacú leis an gcuspóir sin. Níor cheart go gcuirfí, mar sin, le haon fhoráil sa chreat rialála reatha, cosc ar bhearta a thabhairt isteach lena gcuirfí deighilt den chineál sin i bhfeidhm. Ba cheart go gcuirfí de cheangal ar an gCoimisiún anailís a dhéanamh ar an tsaincheist a bhaineann le deighilt struchtúrach san Aontas agus tuarascáil a chur faoi bhráidPharlaimint na hEorpa agus na Chomhairle in éineachtle tograí reachtacha.

(123) Ar an gcuma céanna, d'fhonn taisceoirí a chosaint agus an chobhsaíocht airgeadais a chaomhnú, ba cheart go gceadófaí do na Ballstáit bearta struchtúracha a ghlacadh lena n-éilítear ar institiúidí creidmheasa a údaraítear sa Bhallstát sin a risíochtaí ar eintitis éagsúla dhlíthiúla a laghdú ag brath ar a ngníomhaíochtaí, beag beann ar an áit ina bhfuil na gníomhaíochtaí sin lonnaithe. Toisc go bhféadfadh bearta den chineál sin tionchar diúltach a bheith acu tríd an margadh inmheánach a scoilteadh, áfach, níor cheart go bhformheasfaí iad ach faoi réir coinníollacha dochta go dtí go dtiocfaidh gníomh dlí i bhfeidhm amach anseo lena gcomhchuibhítear bearta den chineál sin go sainráite.

(124) D'fhonn na ceanglais a leagtar amach sa Rialachán seo a shonrú, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún maidir le coigeartuithe teicniúla a dhéanamh ar an Rialachán seo chun sainmhínithe a shoiléiriú lena áirithiú go gcuirfear an Rialachán seo i bhfeidhm go haonfhoirmeach nó chun forbairtí ar mhargaí airgeadais a chur san áireamh. d'fhonn an téarmaíocht a ailíniú le gníomhartha bainteacha ina dhiaidh sin agus sainmhínithe a dhéanamh dá réir; chun coigeartú a dhéanamh ar fhorálacha an Rialacháin seo maidir le cistí dílse d'fhonn forbairtí sna caighdeáin chuntasaíochta nó i ndlí an Aontais a léiriú, nó maidir le cóineasú na gcleachtas maoirseachta, d'fhonn síneadh a chur le liosta na ranganna risíochtaí chun críche an Chur Chuige Caighdeánaithe nó Chur Chuige IRB d'fhonn forbairtí sna margaí airgeadais a chur san áireamh; méideanna áirithe a bhaineann leis na ranganna risíochtaí sin a choigeartú d'fhonn tionchar an bhoilscithe a chur san áireamh; liosta agus aicmiú na n-ítimí sin atá lasmuigh den chlár comhardaithe a choigeartú, agus coigeartú a dhéanamh ar fhorálacha sonracha agus ar chritéir theicniúla maidir le láimhseáil priacal creidmheasa contrapháirtí, an Cur Chuige Caighdeánaithe agus Cur Chuige IRB, maolú priacal creidmheasa, urrúsú, priacal oibriúcháin, priacal margaidh, leachtacht, luamhánú agus nochtadh d'fhonn forbairtí ar na margaí airgeadais nó i gcaighdeáin chuntasaíochta nó i ndlí an Aontais a chur san áireamh, nó maidir le cóineasú cleachtas maoirseachta agus tomhas priacal agus torthaí athbhreithnithe ar nithe éagsúla a bhaineann le raon feidhme Threoir 2004/39/CE a chur i gcuntas.

(125) Ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún freisin maidir le laghdú sealadach a fhorordú ar leibhéal na gcistí dílse nó ar na hualaí priacal sonraithe faoin Rialachán sin d'fhonn aird a thabhairt ar dhálaí ar leith, soiléiriú a dhéanamh ar dhíolúine risíochtaí áirithe ó chur i bhfeidhm fhorálacha an Rialacháin seo maidir le risíochtaí móra, méideanna a bhaineann le ríomh na gceanglas caipitil don leabhar trádála a shonrú d'fhonn aird a thabhairt ar fhorbairtí eacnamaíocha agus airgeadaíochta, coigeartú a dhéanamh ar chatagóirí na ngnólachtaí infheistíochta atá incháilithe le haghaidh maoluithe áirithe maidir le leibhéil na gcistí dílse atá riachtanach chun aird a thabhairt ar fhorbairtí sna margaí airgeadais, soiléiriú a dhéanamh ar an gceanglas atá ar ghnólachtaí infheistíochta cistí dílse a bheith ina seilbh acu atá comhionann leis an gceathrú cuid dá bhforchostais seasta i rith na bliana roimhe sin chun cur i bhfeidhm aonfhoirmeach an Rialacháin seo a áirithiú, cinneadh a dhéanamh faoi eilimintí na gcistí dílse sin as ar cheart ionstraimí eintiteas ábhartha atá i seilbh na hinstitiúide a asbhaint, forálacha idirthréimhseacha breise a thabhairt isteach maidir le láimhseáil gnóthachan agus caillteanas achtúireach nuair atá dliteanais sochair phinsin shainithe institiúidí á dtomhas; leibhéal na gcistí dílse a mhéadú go sealadach Tá sé tábhachtach go háirithe go rachadh an Coimisiún i mbun comhairliúchán iomchuí le linn a cuid oibre ullmhúcháin, lena n-áirítear ar leibhéal saineolaithe. Le linn dó gníomhartha tarmligthe a ullmhú agus a tharraingt suas, ba cheart don Choimisiún a áirithiú go ndéanfar na doiciméid ábhartha a chur chuig Parlaimint na hEorpa agus chuig an gComhairle.ar bhealach comhuaineach, tráthúil agus iomchuí

(126) I gcomhréir le Dearbhú (Uimh.39) maidir le hAirteagal290 CFAE, ba cheart don Choimisiún leanúint de dhul i gcomhairle leis na saineolaithe arna gceapadh ag na Ballstáit agus dréachtghníomhartha tarmligthe i réimse na seirbhísí airgeadais á n-ullmhú aige, i gcomhréir lena chleachtas seanbhunaithe.

(127) Leis na caighdeáin theicniúla i seirbhísí airgeadais ba cheart go n-áiritheofaí comhchuibhiú, dálaí aonfhoirmeacha agus cosaint leordhóthanach taisceoirí, infheisteoirí agus tomhaltóirí ar fud an Aontais. Ós rud é gur comhlacht é an ÚBE a bhfuil saineolas an-speisialaithe aige, b'éifeachtúil agus b'iomchuí an rud é a iarraidh air dréachtchaighdeáin rialála agus fhorfheidhmithe, nach mbeadh roghanna beartais ag baint leo, a fhorbairt lena gcur faoi bhráid an Choimisiúin. Ba cheart don ÚBE próisis riaracháin agus tuairiscithe éifeachtúla a áirithiú agus caighdeáin theicniúla á ndréachtú aige. Ba cheart go mbeadh na formáidí tuairiscithe i gcomhréir le cineál, le scála agus le castacht ghníomhaíochtaí na n-institiúidí.

(128) Ba cheart don Choimisiún dréachtchaighdeáin theicniúla rialála arna bhforbairt ag an ÚBE a ghlacadh i réimsí na gcumann frithpháirteach, na gcomharchumann, na n-institiúidí coigiltis nó na n-eintiteas dá samhail, ionstraimí áirithe cistí dílse, coigeartuithe stuamachta, asbhaintí as cistí dílse, ionstraimí breise cistí dílse, leasanna mionlaigh, coinníollacha chun na ceanglais do luacháil stuama a chur i bhfeidhm, láimhseáil coigeartuithe priacal creidmheasa, dóchúlacht mainneachtana, caillteanas i gcás mainneachtana, cur chuige maidir le hualú priacal sócmh